100 Tahun Musibah Deklarasi Balfour 1917: Sejarah Hitam Terhadap Umat Islam Palestin

Pada 11 September lepas, saya telah menghadiri MyAqsa International Forum “100 Years of Balfour’s Disaster” yang dianjurkan oleh Yayasan MyAqsa di Masjid Wilayah Persekutuan Kuala Lumpur. Forum Antarabangsa ini adalah bersempena genap usia 100 tahun deklarasi Balfour yang telah memahat sejarah yang sangat pahit bagi penduduk Palestin bahkan dunia Islam sendiri.

Forum Antarabangsa ini dirasmikan oleh Menteri di Jabatan Perdana Menteri, Datuk Seri Jamil Khir Baharom itu turut disertai Ketua Pegawai Eksekutif Yayasan MyAqsa (MyAqsa), Dr Noorazman Mohd Shamsuddin, serta barisan ahli panel iaitu Shaikh Dr Nawaf Takruri, pengerusi Kesatuan Ulama’ Palestin Luar Negara, Ahli Parlimen Kuala Nerus, YB Datuk Dr Mohd Khairuddin Aman Razali At Takiri dan Ketua Unit Hak Asasi Manusia dan Pertubuhan Antarabangsa, Jabatan Peguam Negara, Salahuddin Datuk Hidayat Sharif.

11 Disember adalah tarikh genap 100 tahun juga tapak kaki British melalui General Allenby, menjejakkan kakinya ke dalam Masjid Al Aqsa.

Sejarah penjajahan Baitul Maqdis bermula dengan Perjanjian Balfour 1917 iaitu suatu pelan tindakan susulan dari perjanjian Skyes-Picot 1916 yang bertujuan mencipta peta baru negara Islam Asia Barat selepas kekalahan Uthmaniyah dalam perang dunia pertama dan memecahkan wilayah umat Islam menjadi negara-negara kecil.

Perjanjian Skyes – Picot adalah perjanjian rahsia telah dibuat oleh dua orang diplomat iaitu Sir Mark Sykes dan Picot Georges yang mewakili negara British dan Perancis semasa Perang Dunia Pertama. Sykes dan Picot telah merancang untuk membahagikan Empayar Uthmaniyah apabila berakhirnya Perang Dunia Pertama.

Perjanjian ini telah membahagikan wilayah milik umat Islam di Syria, Lubnan dan Turki untuk diletakkan dibawah ‘kawalan’ kerajaan Perancis manakala Palestin, Jordan dan kawasan sekitar Teluk Parsi dan Baghdad adalah dibawah ‘kawalan’ kerajaan British. Kawasan utara Syria dan Mesopotamia adalah dibawah pengaruh Perancis manakala Saudi dan Lembah Jordan di bawah pengaruh British walau bagaimanapun ibu kota Palestin iaitu Baitul Maqdis adalah terletak dibawah pentadbiran antarabangsa.

Sebelum saya melanjutkan penulisan ini, suka saya menegaskan bahawa isu Palestin adalah isu umat Islam sejagat. Di Malaysia, isu ini merentasi parti politik, dan apa jua perbezaan fikrah. Umat Islam Islam di negara ini telah menyuarakan kesatuan suara sejak sekian lama walau dari pelbagai latar belakang.

Firman Allah Taala dalam Surah Al Isra:

سُبۡحَٰنَ ٱلَّذِيٓ أَسۡرَىٰ بِعَبۡدِهِۦ لَيۡلٗا مِّنَ ٱلۡمَسۡجِدِ ٱلۡحَرَامِ إِلَى ٱلۡمَسۡجِدِ ٱلۡأَقۡصَا ٱلَّذِي بَٰرَكۡنَا حَوۡلَهُۥ لِنُرِيَهُۥ مِنۡ ءَايَٰتِنَآۚ إِنَّهُۥ هُوَ ٱلسَّمِيعُ ٱلۡبَصِيرُ ١

“Maha Suci Allah yang telah menjalankan hambaNya (Muhammad) pada malam hari dari Masjidilharam (di Mekah) ke Masjid Al-Aqsa (di Palestin), yang Kami berkati sekelilingnya, untuk memperlihatkan kepadanya tanda-tanda (kekuasaan dan kebesaran) Kami. Sesungguhnya Allah jualah Yang Maha Mendengar, lagi Maha Mengetahui.” (Al-Isra’ : 1)

Pada bulan Rejab, umat Islam akan menyambut Isra’ Mikraj dan pada malam-malam rejab ayat Surah al Isra’ akan berkemandang di masjid, surau dalam ruangan ceramah serta tazkirah. Umat Islam satu dunia akan mendengar, membaca ila masjidil aqsa dan mengambil pelajaran dari ayat tersebut.   Oleh kerana itu, al Aqsa sudah suatu yang sinonim dan jati diri umat Islam.

Pengisytiharan Donald Trump mengumumkan bahawa Jurusalem adalah ibu kota Israel dan akan memindahkan Kedutaan Amerika Syarikat dari Tel Aviv ke Jurusalem pada 7 Disember lepas menunjukkan suatu cita-cita yang terang terzahir bahawa mereka bukan mahukan Palestin tetapi merampas Baitul Maqdis. Ucapan itu telah menghina dan memukul setiap hati umat Islam.

Bukan sahaja umat Islam sebenarnya, ia juga suatu penghinaan kepada orang kristian dan sebahagian penduduk yahudi yang juga tidak senang dengan tindakan Donald Trump tersebut. Satu dunia mengecam, soalnya kenapa Donald Trump begitu berani? Apakah beliau fikir menyentuh isu ini seperti ‘test market’ dalam dunia perniagaan?

Deklarasi Balfour

Setelah gagal mendapatkan Palestin dari Uthmaniyah lantaran sikap tegas Sultan Abdul Hamid yang tidak termakan pujuk rayu dan rasuah pelobi Zionis, Gerakan Zionis mengalihkan perhatian mereka kepada British. British menjadi tali penyambung harapan mendirikan Negara Yahudi dan kebetulan pada masa itu, British merupakan kuasa besar dunia.

Pihak atasan empayar Bristih memberikan sambutan persetujuan terhadap cadangan tertegaknya Negara haram yahudi kerana melihatnya cadangan itu akan memberi keuntungan kedua belah pihak.

Zionis bijak memberikan tawaran kepada British, menurut Zionis, pembentukan negara Yahudi di tengah-tengah bumi Islam Timur Tengah boleh dijadikan pengkalan penting bagi British untuk meluaskan pengaruh, dan paling penting ialah kepentingan British di Timur Tengah seperti Terusan Suez terjaga.

Perancangan Zionis menampakkan kejayaan awal apabila lahirnya Liga Bangsa-Bangsa setelah hampir selesai Perang Dunia Pertama pada tahun 1917M yang memberi mandat kepada British untuk menguasai Palestin sebagai persediaan melahirkan Negara haram Yahudi.

Zionis tidak menunggu lama, pada September tahun 1917M, Lord Arthur James Balfour, Setiausaha Luar Negeri Britain telah mengutus surat kepada Lord Walter Rothshild yang merupakan pengerusi Persekutuan Zionis – British yang menyatakan bahawa kerajaannya menyokong penuh penubuhan Negara Yahudi di Palestin.

Semenjak itu, gerakan Zionis mendapat semangat baru dan bertindak mempercepatkan proses penempatan semula orang-orang yahudi dari serata tempat ke Palestin.

Forum Antarabangsa MyAqsa – Deklarasi Balfour 1917

Forum ini ada tiga pembentangan dan setiap pembentang hanya diberikan masa 30 minit. Melihat dari masa tersebut, saya beranggapan ahli panel akan menyampaikan secara laju dan menyebutkan ‘point-point’ yang diutamakan penting kerana kekangan masa. Dalam tempoh tersebut, mungkin tidak semua sempat untuk diperkatakan.  Walaupun demikian, tahniah kepada semua panelis yang telah berjaya menyampaikan dengan baik. Saya kongsikan catatan-catatan saya dari pembentangan Forum. Catatan dibawah adalah ayat penulis sendiri yang mengambil faham dari pembentangan ahli panel.

Pembetangan Pertama : “Kesan Balfour & Realiti Masa Kini” oleh Syaikh Dr Nawaf Takruri, Pengerusi Kesatuan Ulama’ Palestin Luar Negara

Antara ‘point-point’ yang disampaikan oleh Syaikh ialah:

Pembentangan Kedua : Reaksi Ummah Terhadap Balfour Oleh YB Datuk Dr Khairuddin at Takiri, Ahli Parlimen Kuala Nerus

YB Datuk telah menyebut beberapa perkara yang sangat menarik untuk dimuhasabahkan

Perjanjian Oslo adalah kemuncak kepada siri-siri persetujuan yang dibuat secara rahsia dan terbuka, yang dapat dikesan bermula dengan Persidangan Madrid, 1991 dan dirundingkan di antara PLO dan Israel sebagai sebahagian daripada Proses Damai untuk menyelesaikan konflik Palestin-Israel.

Mereka menggerakkan usaha normalisasi hubungan agar hubungan antara orang-orang Islam dengan Yahudi Zionis dianggap biasa-biasa sahaja. Misal lagi mudah, penjajah datang ke tanah air kita. Kita anggap biasa-biasa sahaja sedangkan mereka datang menjajah, menjarah hasil. Hingga berlaku apa-apa musibah dari penjajah atau penjajahan itu sendiri dianggap biasa sahaja. Biasa-biasa. Zionis melancarkan gerakan ini selepas melihat orang-orang palestin mula turun padang melaksanakan intifadha dan serangan ke atas mereka. Kebangkitan orang palestin menyebabkan ramai orang Yahudi terkorban dan ramai juga yang berpindah kembali ke negara sebelum seperti Britain, Russia, Amerika akibat tidak tahan serangan berterusan dari orang palestin yang bangkit berjihad.

Kerana ancaman kebangkitan dan jihad tersebut, Zionis mengubah cara mereka ke arah usaha perdamaian (amaliah salam) melalui perjanjian Oslo 1993.  Amerika dan Britain mengadakan perdamaian kononnya antara orang palestin dan orang yahudi yang sebenarnya bertujuan memberi nafas baru kepada Zionis untuk bangkit kembali selepas apa yang mereka hadapi dan ia berjaya. Sebahagian pemimpin Islam menerima perdamaian tersebut. Dan kesannya boleh lihat hari ini. Selepas perjanjian itu, sebahagian negara umat Islam membenarkan kepada negara Yahudi membuka kedutaan di negara mereka. Apabila negara Islam membenarkan Yahudi membuka kedutaan, negara itu Islam telah mengiktiraf secara halus negara haram Yahudi sebagai sebuah kerajaan.

Setelah melihat Perjanjian Oslo 1993 di Washington yang bermula dengan gerakan tatbiq. Maka, wajar di insafi perhubungan dengan musuh Islam yang dianggap normalisasi akan menguburkan semangat jihad.

Tinggal hari ini, Palestin yang sering kita sebut-sebutkan, sekarang hanya merujuk kepada Gaza di sempadan mesir dan Ariha (Jericho) di sempadan Jordan. Baki lain semua dalam penguasaan Yahudi.

Theresa May, Perdana Menteri British menyatakan dengan bangganya pada 25 Oktober lepas, bahawa mereka akan meraikan sambutan 100 tahun deklarasi Balfour. Ini menunjukkan, British tidak pernah menyesal ‘menyerahkan’ Palestin kepada Yahudi.

YB menyebut lagi bahawa ucapan Trump tidak lebih untuk melihat bagaimana kesungguhan Umat Islam dalam isu Palestin. Jika respon adalah ‘biasa-biasa’ atau umat Islam menggangap ia biasa sahaja bukan isu bersama, maka diseru untuk diingatkan kembali bahawa Palestin adalah isu umat Islam bersama.

Pembentangan Ketiga : Deklarasi Balfour Dari Aspek Perundangan & Hak Asasi Manusia Oleh Tuan Salahudin Dato’ Hidayat Shariff, Ketua Unit Hak Asasi Manusia dan Pertubuhan Antarabangsa, Jabatan Peguam Negara.

Tuan Salahuddin telah menyampaikan dari kacamata seorang pengamal undang-undang berhubung isu ini, antara yang sempat saya catatkan :

Bangsa Melayu Nusantara Bebaskan Palestin

Ketika sesi soal jawab, telah bangun seorang pemuda bertanya kepada Syaikh Dr Nawaf Takruri, ‘apakah peranan pemimpin arab dan bagaimanakah untuk berjihad di sana?’

Syaikh menjawab, “lihat sejarah Palestin, Salahuddin Al Ayubi penakluk Baitul Maqdis adalah orang Kurdi bukan Arab, Sultan Abdul Hamid Uthmaniyah yang menjaga Baitul Maqdis juga adalah orang Turki bukan Arab, Mungkin giliran orang Melayu Nusantara yang akan bebaskan Baitul Maqdis.”

Para hadirin bertakbir Allahuakbar!

Jawapan Syaikh Dr Nawaf bukan suatu yang mengejutkan kerana menurut Syaikh, pemimpin arab lebih menjaga kepentingan dan kedudukan masing-masing, bukannya kemaslahatan umat Islam. Maka, sebagai pembakar semangat kepada anak-anak muda yang majoroti memenuhi Forum tersebut, Syaikh menyebutkan, “Insya Allah, bangsa melayu Malaysia – Indonesia (Nusantara) akan bebaskan Baitul Maqdis.”

Pelbagai pandangan akan timbul dari kenyatan itu, tetapi tidak salah jika kita memasang cita-cita untuk bebaskan al Quds seperti mana para sahabat baginda  bercita-cita membebaskan Constantinople setelah mendengar sabda Rasulullah , Komander perang pertama dan tentera yang berjaya menawan Constantinople, akan masuk Syurga, (HR Muslim)

Abu Ayyub Al Ansari antara contoh sahabat yang merebut menjadi sabdaan Baginda. Beliau adalah seorang lelaki tua dan tidak lama selepas terlibat dalam perang, beliau jatuh sakit. Wasiat akhir Abu Ayyub Al Ansari, beliau telah meminta tenteranya untuk menembusi wilayah musuh dan menanamnya di bawah dinding Contanstinople.  Akhirnya beliau syahid pada tahun 674M dan di semadikan di Istanbul.

Pada tahun 1453M, 779 tahun selepas syahid Abu Ayyub Al Ansari, muncul Sultan Muhammad Al Fatih yang baru berusia 21 tahun ketika itu telah menakluk (baca: membuka) Kota Constantinople dan ia membenarkan sabdaan Baginda  yang dibentangkan kepada Baginda peristiwa yang akan berlaku.

Walaupun bukan Abu Ayyub  orang yang membuka Constantinople, tetapi usaha beliau bukan suatu kerugian. Beliau malah mendapat syahid dan nama beliau telah diabadikan pada sebuah masjid yang terletak di Eyup, Istanbul.

Kesimpulan

Beberapa kesimpulan dari penulis ialah seperti berikut:

“Gendang pertembungan antara Haq dan Batil telah dipalukan oleh kedua pihak. Tahun 2018 mungkin memaparkan pelbagai skrip yang memacu perubahan besar. Pada Syariatnya, kita berjuang, Hakikatnya, kita memandang Allah jua disebalik apa jua peristiwa, Allah juga yang lebih mengetahui hikmah”.

كُتِبَ عَلَيۡكُمُ ٱلۡقِتَالُ وَهُوَ كُرۡهٞ لَّكُمۡۖ وَعَسَىٰٓ أَن تَكۡرَهُواْ شَيۡ‍ٔٗا وَهُوَ خَيۡرٞ لَّكُمۡۖ وَعَسَىٰٓ أَن تُحِبُّواْ شَيۡ‍ٔٗا وَهُوَ شَرّٞ لَّكُمۡۚ وَٱللَّهُ يَعۡلَمُ وَأَنتُمۡ لَا تَعۡلَمُونَ ٢١٦

“Diwajibkan atas kamu berperang, padahal berperang itu adalah sesuatu yang kamu benci. Boleh jadi kamu membenci sesuatu, padahal ia amat baik bagimu, dan boleh jadi (pula) kamu menyukai sesuatu, padahal ia amat buruk bagimu; Allah mengetahui, sedang kamu tidak mengetahui” (al Baqarah : 216)

Sekian,

Angah Sunan, LFO

Organisasi, badan atau orang perseorangan yang berminat agar seminar atau program mereka di tulis dan  kongsikan di Patriots,  boleh hubungi Angah Sunan di emel angahsunan.patriots@gmail.com

Rujukan:


Vlogger Youtube: Karier Baru Idaman Alaf Baru?

‘Content Creator’ adalah profesion baharu yang kini semakin mendapat tempat di dalam landskap tenaga kerja dunia moden, sejajar dengan kewujudan platform-platform digital yang membekalkan pelbagai jenis perkhidmatan berasaskan teknologi.

Platform YouTube misalannya, sudah menyediakan dimensi baharu di dalam aplikasi teknologi menerusi segmen ‘Online Video-Sharing’ sejak dari tahun 2005. Model perniagaan YouTube digerakkan oleh jutaan ‘Content Creator’ yang berasal dari seluruh pelosok dunia.
Menurut statistik terbitan tubics.com, YouTube memiliki 38 juta akaun saluran (channel) yang berdaftar setakat tahun 2020. Kesemua saluran tersebut dimiliki oleh ‘Content Creator’ yang pelbagai, dan kita gelarkan mereka sebagai seorang ‘YouTuber’.

Pun begitu, tidak ada sebarang data rasmi yang komprehensif dikeluarkan oleh pihak YouTube sendiri mahupun mana-mana badan pengkaji lain berkenaan dengan perincian berkaitan 38 juta ‘channel’ tersebut.

Semua ‘channel’ yang ada di YouTube terdiri daripada pelbagai kategori, antaranya; kategori ‘channel’ yang dimiliki secara individu (YouTuber), jenama, syarikat, entiti pendidikan, NGO, kelab sukan, rancangan TV, pembikin animasi, hiburan, dan pelbagai lagi.
Setakat bulan November tahun 2020, terdapat lebih daripada 230 000 ‘channel’ yang memiliki 100 000 orang ‘subscriber’.

Kira-kira 10% daripadanya atau lebih 22 000 ‘channel’ telah mencatatkan jumlah ‘subscriber’ melebihi 1 juta orang. Angka ini amat jauh berbeza jika dibandingkan dengan jumlah ‘channel’ (melebihi 1 juta) yang direkod pada tahun 2016 iaitu 2000 ‘channel’.
Daripada jumlah itu, hanya 700 ‘channel’ sahaja yang sudah berjaya melepasi angka 10 juta orang ‘subscriber’, di samping 3 buah ‘channel’ yang kini menjadi ‘benchmark’ baharu dengan angka melebihi 100 juta ‘subscriber’.

Berdasarkan carta YouTuber (kategori individu) yang paling terkenal di dunia setakat bulan Januari 2021, channel ‘PewDiePie’ milik Felix Kjellberg kelahiran United Kingdom telah dinobatkan sebagai YouTuber yang memiliki jumlah ‘subscriber’ tertinggi di dunia dengan rekod seramai 108 juta orang.

Channel ‘PewDiePie’ diekor rapat oleh lima ‘channel’ milik Youtuber yang berasal dari negara Amerika Syarikat, iaitu ‘Kids Diana Show’ (73.2 juta), ‘LikeNastya’ (67.9 juta), ‘Vlad and Niki’ (61.5 juta), ‘Dude Perfect’ (54.9 juta) dan ‘MrBeast’ (51.6 juta).

Dalam pada itu, YouTuber yang paling terkenal di Benua Asia ialah ‘Carry Minati’. Beliau berasal dari India, dan berada di tangga ke-20 dunia dengan jumlah ‘subscriber’ seramai 28.4 juta orang. Diikuti ‘Shfa’ dari UAE (28 juta), dan ‘Atta Halilintar’ dari Indonesia (26.2 juta).

Jika dirangkumkan keseluruhan kategori YouTuber, channel ‘T-Series’ merekodkan jumlah ‘subscriber’ tertinggi di dunia dengan rekod sebanyak 170 juta orang, diikuti ‘PewDiePie’ (108 juta), ‘Cocomelon – Nursery Rhymes’ (104 juta), ‘SET India’ (94.8 juta), ‘Kids Diana Show’ (73.2 juta) dan ‘5-Minute Crafts’ (70.7 juta).

Semestinya pendapatan yang diraih menerusi YouTube adalah amat lumayan, sepertimana yang pernah dikongsikan oleh beberapa orang YouTuber paling terkemuka di Malaysia. Walau bagaimanapun, bukan mudah untuk menerima ‘paycheck’ dari pihak YouTube.
Menurut laporan dari Sinar Harian, terdapat tiga syarat paling utama untuk melayakkan seseorang YouTuber meraih pendapatan menerusi perkongsian video di ‘channel’ mereka. Pertamanya, seseorang YouTuber perlu memiliki jumlah minimum ‘subscriber’ seramai 1000 orang terlebih dahulu.

Setelah itu, mereka perlu meraih jam tontonan minimum selama 4000 jam daripada video-video yang telah dimuatnaik (upload), menurut perkongsian saudara Jafar Darma, pemilik channel ‘Brojep Share’ yang kini sudah mencapai angka 158 000 ‘subscriber’.

Kedua-dua syarat ini kemudiannya melayakkan seseorang YouTuber untuk bergerak ke peringkat seterusnya, iaitu memperoleh pengesahan daripada pihak YouTube agar akaun ‘channel’ mereka diterima masuk ke dalam ‘YouTube Partner Program’.

Tambah beliau, anggaran bayaran yang diterima oleh YouTuber Malaysia dari pihak Google Adsense ialah sebanyak RM3.77 hingga RM7.12 untuk setiap 1000 tontonan. Jika video-video mereka berjaya mendapatkan 1 juta tontonan, mereka boleh meraih pendapatan sebanyak RM4000 hingga RM5000 sebulan.


Kes Pεmbunυhαn Gabrille Petito Yang Mencengkam Amerika Syarikat

Nama Gabrielle Petito sekarang ini popular gila di Amerika Syarikat. Hampir setiap media sedang bercakap tentangnya. Kisahnya bermula pada 2 Julai 2021. Gabrielle keluar mengembara dengan tunangnya, Brian Laundrie.

Mereka kiranya hidup dalam sebuah van dan secara sambilan merakam video YouTube untuk tunjuk pengalaman. Nampak seronok juga – bagaikan sambil menyelam, sambil minum air.

Video mereka:

Kerana mereka hidup dalam van sambil melihat keindahan alam. Julai dan Ogos melayang, dengan mereka ke sana sini.

Semua nampak elok belaka… sampailah 27 Ogos. Gabrielle hantar SMS kepada ibunya Nicole berkata: “Boleh tolong Stan tak? Saya asyik dapat pesanan suara (dari dia).”

Nicole memang tidak senang duduk dibuatnya, kerana 1) Stan adalah bapanya (datuk Gabrielle) dan 2) Gabrille tidak pernah sebut nama (selalunya macam “atuk” senang cakap). Mesej terakhir dihantar pada 30 Ogos, katanya “takdak line kat Yosemite”.

Naluri seorang ibu memang kuat. Nicole mula berasa sangsi. September pun datang. Kirimam SMS berhenti. Instagram Gabrielle pun dibiar kosong; kiriman terakhir bertarikh 25 Ogos.

Dan pada 11 September, semua orang dalam keluarga Petito terperanjat dibuatnya. Rupa-rupanya Brian (tunang) sudah 10 hari balik Florida tanpa Gabrielle (Maxouris, 2021). Apa lagi? Keluarga Petito terus buat laporan polislah. Mereka sangat risau kerana takut apa-apa jadi pada anak perempuan mereka.

Pekung Mula Dibuka

Alam Internet memang menipu gila. Dalam kiriman Instagram @gabspetito dan @bizarre_design_ (akaun Brian), bukan main bahagia dan berfalsafah. Hakikatnya, kedua-dua pasangan sedang berαηtαkαη.

Siasatan mendedahkan Gabrielle dan Brian pernah bergaduh besar pada 12 Ogos, sampai melibatkan campurtangan polis. Mereka dihentikan semasa dalam perjalanan di sekitar Taman Negara Arches. Gabrielle punya menangis teresak-esak pada masa ini.

Boleh tengok video bodycam di sini:

Polis tidak boleh buat apa-apa (berkenaan kes pergaduhan). Jadi Gabrielle dan Brian dilepaskan tanpa sebarang pertuduhan rasmi. 12 hari kemudian adalah panggilan FaceTime terakhir antara Gabrielle dan Nicole.

Siasatan (kes hilang) pula mendapati Gabrielle masih bersama Brian pada 27 Ogos. Ketika itu Brian bergaduh dengan pengurus dan pelayan sebuah restoran pasal duit. Dan Gabrielle pula menangis meminta maaf (Moye, 2021).

Brian kiranya orang yang sangat bermasalah. Semua bukti siasatan tidak berpihak padanya. Tambah pula Brian enggan bekerjasama dengan polis, siap mendapatkan peguam lagi.

Gelagatnya sangat sama dengan Chris Watts, yang tiada sebarang emosi langsung ketika kekasih hati hilang.

Polis secara berperingkat mengumpulkan semua maklumat daripada para saksi. Dan akhirnya pada 19 September, mereka menemui mαyαt Gabrielle di Taman Negara Grand Teton. Gabrielle dibµnµh. Persoalannya siapa?

Sekarang ini polis sedang mencari Brian, yang hilang sejak 20 September. Polis sudah bekerjasama dengan banyak jabatan (seperti pasukan renjer misanya).

Mereka sampai masuk hutan simpan Carlton Reserve, yang penuh dengan aligator, harimau kumbang dan ular orok-orok. Kalau betul Brian sedang bersembunyi dalam hutan bersaiz 25,000 ekar ini, ada peluang dia sudah menjadi makanan haiwan.

Sehingga 24 September, polis sedang berwaspada. Mereka masih belum memulakan pertuduhan bµnµh terhadap Brian.

Satu-satunya tuduhan rasmi adalah penyαlαhgunααn akaun Gabrielle (pada tarikh sepatutnya Gabrielle sudah mati). Mereka sedang berhati-hati untuk memastikan Brian tidak boleh tergelincir dalam “loophole” undang-undang dan terlepas. Yang pasti, andainya ditαngkαp nanti, mereka akan cuba korek sampai Brian mengaku sendiri.

RUJUKAN:

Maxouris, C. (2021, September 16). A timeline of missing 22-year-old Gabby Petito’s case. CNN.

Moye, D. (2021, September 22). Brian Laundrie Seen Arguing in Restaurant Before Gabby Petito Disappeared. The Huffington Post.


Teori Taabudiyyah : Sastera Sebagai Pengabadian

Ibadah. Suatu yang menjadi salah satu daripada gaya hidup umat Islam. Ada ibadah wajib seperti solat fardu dan zakat, serta ibadah sunat seperti solat sunat dan bersedekah. Ibadah inii merupakan suatu pengabdian kita kepada Allah. Tanda kasih sayang kepada Pencipta Agung.

Secara kasarnya, apa sahaja perkara baik yang dilakukan oleh umat Islam, dengan niat untuk tujuan keredaan Allah dan memberi manfaat kepada manusia sekeliling, dikira sebagai ibadah. Selagi tidak dilakukan dengan keterlaluan, ia masih dikira sebagai ibadah.

Percaya atau tidak, penulisan juga boleh dikira sebagai satu ibadah sekiranya dilakukan dengan tujuan yang betul. Ada satu kerangka teori sastera yang membincangkan perihal karya sastera sebagai satu ibadah atau pengabdian kepada Allah.

Teori Taabudiyyah; yang bermaksud pengabdian secara literalnya merupakan antara teori Sastera Islam yang dipelopori oleh kritikawan tempatan iaitu Abdul Rahman Napiah, atau lebih dikenali dalam dunia sastera sebagai Mana Sikana. Beliau mengasaskan teori inii selepas melihat tidak banyak teori yang membincangkan aspek Islamiyah di dalam karya tempatan di samping teori barat yang tidak sensitif dalam menerangkan mengenai aspek-aspek falsafah Islam dalamnya.

Teori ini menyatakan bahawa sastera itu merupakan satu bentuk ibadah dengan tujuan mendapatkan keredaan Allah. Keredaan ini dicapai berdasarkan penceritaan dan narasi yang dibawakan oleh pengarang. Analisis dibuat dengan meneliti dan memadankan bahagian-bahagian yang menepati konsep yang dibawakan di dalam teori ini.

Dalam menilai sesebuah karya menurut teori pengabdian ini, terdapat 4 fokus yang ditekankan iaitu latar penulis, aspek pengisian karya, teknik penulisan karya, dan fungsi karya itu sendiri sebagai wadah untuk beribadah. Teori ini mirip kepada teori psikologi dan strukturalisme, tetapi lebih menekankan aspek keislaman dalam mana-mana bahagian teks yang bersesuaian di samping turut menilai pengkarya melalui karya yang ditulisinya. Yang paling utama, apa yang dicari adalah merasionalkan sesebuah teks oleh pengkarya sebagai satu ibadah.

Latar Penulis

Faktor intrinsik ini mengadili integriti pengkarya, yakni teori ini menolak sepenuhnya penulis yang bukan beragama Islam. Sekali pun apa yang ditulisnya iitu bertepatan dengan fakta Islam yang betul. Konsep Sastera Islam itu sendiri yang seharusnya lahir daripada pengkarya yang beragama Islam, kerana orang Islam lebih memahami falsafah Islam yang cuba disampaikan. Orang Islam yang mengamalkan ajaran Islam itu sendiri lebihi memahami konsep Islam itu sendiri, terutamanya sekiranya ingin diterapkan di dalam karya.

Segenap aspek penulis termasuk, ruang lingkup sosial, kehidupan seharian, dan nilai hidup yang diamalkan haruslah bertepatan dan sesuai dengan apa yang ditulisnya di dalam karyanya. Pendidikan dan pengetahuan penulis mengenai Islam juga dinilai bagi memastikan tiada percanggahan dengan hukum dan ilmu Islam yang sebenar yang dibawakan di dalam karya.

Nampak seperti leceh; hendak menyiasat latar belakang penulis demi sebuah analisis, namun ia perlu dilakukan bagi mengelakkan percanggahan antara apa yang diitulis oleh pengkarya dii dalam tulisan dan juga amalan Islam yang diamalkan oleh penulis. Selain itu, aspek niat juga diperhalusi. Menurut Islam, niat yang baik daripada pelaku akan menghasilkan pekerjaan yang baik dan diberkati Allah. Oleh itu, jika baik niat oleh pengkarya, makan akan baiiklah karya yang bakal diihasilkan.

Pengisian Karya

Pengisian di dalam karya termasuklah persoalan utama, tema, pemikiran, ideologi, dan falsafah yang dibawakan dan sebati sepanjang narasi yang dibawakan. Semua yang dinyatakan haruslah bertepatan dengan aspek keislaman yang sesuai dengan karya. Proses kepengarangan oleh pengkarya memainkan peranan yang paling penting dalam menyebatikan isu keislaman ini di dalam karya.

Proses kreatif merupakan bukan sekadar menyampaikan apa yang terbuku, malah menggabungkan dengan unsur-unsur keislaman supaya karya kreatiif yang cuba dibawakan sejajar dengan konsep ibadah, iaitu baik pengisiannya, membawa mesej yang baik, serta boleh membawa pembaca kepada mengiangati Allah. Apa yang ditulis oleh pengkarya di dalam karya juga haruslah bertepatan dengan apa yang diamalkan oleh diri pengkarya sendiri seperti yang telah dinyatakan di dalam aspek pertama.

Di dalam kehidupan seharian seorang Muslim, bagi memastikan keberkatan di dalam hidup, hubungan dengan Allah perlulah dijaga dengan sebaik mungkin; antaranya dengan menjaga ibadah wajib seperti solat fardu. Ibadah yang dilakukan dengan baik akan mendekatkan diri seorang muslim dengan Allah. Konsep inilah yang cuba dibawakan oleh teori Taabudiyyah ini. Segala pengisian dan narasi merupakan suatu bentuk ibadah kepada Allah selagi ianya bertepatan dengan konsep keislaman. Membawa mesej-mesej positif dan baik serta tidak mendorong pembaca untuk melakukan perkara yang negatif.

Dalam mencipta sebuah karya yang mendekatkan diri kepada Allah, cerita yang dibawakan haruslah tidak terikat dengan gaya penulisan yang mendesak dan cuba menakutkan pembaca dengan seksaan jikalau mereka mengingkari perintah Allah selain daripada membawakan isu-isu klise seperti kematian. Isu-isu ini bolehlah dibawakan di dalam penulisan, namun gaya penulisan yang diterapkan haruslah tidak terlalu mendesak dan lebih kepada mengajak ke arah kebaikan. Konsep hukuman dan ganjaran melalui amalan boleh dijadikan dasar dalam merangka karya. Dengan ini, karya akan menjadi lebih mesra pembaca dan mudah dihadam oleh khalayak.

Teknik penulisan

Teori Taabudiyyah tidak menolak sebarang unsur estetika di dalam penulisan selagi ia tidak bertentangan dengan nilai Islam yang dibawakan. Estetika di dalam karya menguatkan pemikiran dan sifat manusia dalam menaakulkan isu yang dibawakan di dalam karya. Kehidupan itu sendiri merupakan sebuah karya sastera yang boleh diambil pengajaran dan mesej yang tersirat di dalamnya.

Dalam menngembangkan sesebuah narasi, pengkarya haruslah memikirkan cara untuk menyakinkan pembaca melalui perkembangan sesebuah watak. Ini boleh dicapai dengan menggunakan gaya penulisan yang berkesan oleh pengkarya. Gaya penulisan ini merupakan angkubah penting dalam menilai sesebuah karya kerana ia yang akan membawa pembaca dari awal karya hinggalah tamat.

Gaya dan teknik yang digunakan haruslah sesuai bagi memastikan apa yang cuba disampaikan itu sampai kepada khalayak. Gaya penulisan ini juga memaparkan penguasaan intelektual yang tinggi di samping tidak meminggirkan unsur estetika dalam menyuburkan lagi penulisan dan menarik perhatian pembaca.

Penulisan yang baik mampu menguruskan estetika sepanjang penulisan dan masih mengekalkan logik yang wajar. Logik yang disepadukan dengan estetika akan menghasilkan karya yang mampu menembusi kesedaran pembaca. Logik dalam erti di sini ialah berdasarkan aspek mantik Islam. Ia juga harus menepati kebiasaan yang berada di sekeliling, situasi, latar, kegiatan, supaya ia lebih dekat dengan apa yang berada di sekeliling pembaca. Ia seolah-olah pengkarya mengenali sendiri pembaca.

Tetapi, sekiranya terdapat logik yang bertentangan aspek keislaman, ia akan ditolak sama sekali. Sebagai contoh, perkembangan watak yang terlalu drastik; watak yang jahat berubah kepada baik tanpa sebarang asbab yang mendokong perubahan itu dilihatr tidak sesuai dan latri daripada logik Taabudiyyah. Logik yang dibawakan haruslah bersesuaian dengan penceritaan agar tidak terlalu bosan menurut pandangan pembaca dan masih mampu mengekalkan fungsi karya sebagai suatu ibadah kepada Allah.

Kritikan yang akan dibuat berdasarkan kerangka Taabudiyyah ini tidak akan menjejaskan fungsi estetika di dalam karya. Analisis akan dibuat pada aspek yang membina karya seperti perwatakan, plot, gaya bahasa yakni bahagian yang berkaitan dengan aspek keislaman. Inilah yang akan ditekankan dalam analisis ini.

Sastera Sebagai Wadah untuk Menyampaikan Kebaikan

Di dalam Islam, karya sastera bukan sahaja berfungsi untuk nilai kesenian dan keseronokan sahaja, malah lebih daripada itu. Karya sastera itu sebagai alat untuk membina sesebuah masyarakat sekiranya apa yang dibawakan itu cukup berkesan. Bagi memberikan kesan yang diingini, pengisian karya haruslah bercorak positif dan cenderung untuk membawa pembaca ke arah kebaikan.

Karya yang baik akan mengukuhkan akidah dalam diri pembaca, bagi pembaca Islam. Bagi pembaca bukan Islam, ia akan memberikan gambaran yang baik terhadap pegangan dan aspek tauhid yang diamalkan oleh umat Islam. Dalam konteks negara kita, akidah yang dipegang adalah Ahli Sunnah Wal Jamaah, oleh itu aspek tauhid yang diterapkan di dalam karya haruslah berkisarkan mengenai tauhid berteraskan akidah Ahli Sunnah Wal Jamaah.

Motif karya ditulis (niat pengkarya) turut diselusuri bagi membolehkan keberkesanan sesebuah karya itu dalam menjalankan fungsi sebagai wadah ibadah dinilai. Ini dibuat dengan membuat penilaian terhadap karya yang digarap. Motif pengkarya ditulis akan mempengaruhi kesan terhadap fizikal, mental, serta rohaniah setelah dilakukan proses pembacaan oleh pembaca.

Kesimpulan

Sekali lagi, konsep utama yang menjadi teras bagi teori Taabudiyyah ini adalah karya itu adalah sebagai satu ibadah. Ini berdasarkan pengertian Taabudiyyah itu sendiri yang bermakna pengabdian. Sesebuah karya itu haruslah membawakan mesej-mesej yang baik dan kaya dengan niilai keislaman. Ini boleh dicapai dengan pengkarya sendiri memainkan peranan memastikan karya yang digarap bertepatan dengan 4 aspek yang telah dikupas.

Ibadah di dalam Islam boleh dilakukan dalam pelbagai cara, penulisan adalah salah satu daripada caranya. Karya yang baik yang mampu memberikan dampak yang baik kepada pembaca. Karya yang baik juga merupakan gambaran kepada pengkarya yang mempunyai amalan Islam yang baik. Ibadah sehariannya terjaga dan menjaga akhlak dalam kehidupannya. Cerita yang dibawakan juga haruslah bersandarkan logik yang

Islam tidaklah sesusah yang disangkakan. Perkara semudah menulis pun boleh dijadikan sebagai suatu pengabdian tanda kita sayang dan tunduk kepada Allah.

Rujukan

Mana Sikana. 2014. Teori Sastera Taabudiyyah: Sastera Untuk Pengabdian. Kuala Lumpur: PTS Publication


Hutan Jutaan Tahun Bumi Melayu Menjadi Kiblat Saintis Barat

Jarang sekali orang terbayang betapa tuanya pokok-pokok di bumi Melayu. Kalau ikut rekod semasa, pokok mampu menggapai usia beribu-ribu tahun. Tengok pokok di Taman Negara sudah. Ada yang mencecah 1,500 tahun, (hampir) sezaman dengan agama Islam dibawah kerasulan Nabi Muhammad SAW. Hutan tebal menjadi saksi sunyi yang mampu rentas sejarah. Jadi angka ribu bukanlah suatu penemuan yang mengejutkan. Walau bagaimanapun, Universiti Penn State membuka jendela baharu dalam hayat sebuah hutan.

Lama juga saintis Penn State berpakat dengan Universiti Brunei Darussalam. Dan akhirnya, mereka membuat suatu penemuan besar… bahawasanya Brunei mempunyai hutan yang berusia lima juta tahun. Penemuan ini membuka perbincangan baharu dalam jendela alam semula jadi. Pertama sekali, saintis mula berdebat tentang haiwan jenis apa pernah mendiami Bumi Melayu – memandangkan ada hutan sebegitu tua.

Bab haiwan dalam bahasa saintifik jatuh dalam kategori ‘fauna’. Umumnya, fauna lebih mudah dikaji kerana ada fosil. Namun berbeza dengan flora, yang sangat rumit kerana barangkali tidak meninggalkan jejak. Kuntuman bunga daripada sejuta tahun lalu pasti sudah lenyap terlupus buat selamanya. Sebab itulah dapatan saintis tentang flora boleh kata terhad. Tidak banyak diketahui disebabkan kekurangan bukti.

Maka penemuan gandingan dua universiti ini meletakkan Brunei betul-betul di atas dalam bab alam semulajadi. Sekelip mata, Brunei dijulang menjadi kiblat penyelidikan… kerana kerajaannya tidak bangang dan rakus menjarah bumi macam badak yang gatal sumbu.

Rentasan Masa Tanpa Mesin

Kena tengok betul-betul apa saintis cakap. Masuk saja hutan tebal Brunei, kita sebenarnya sedang menghirup udara sama seperti lima juta tahun yang lalu. Udara sama. Permandangan sama. Kerana hutan tebal Brunei diisytihar “virgin” atas sebab yang sangat jelas: tiada campurtangan tangan gatal manusia. Apabila permandangan sama, kitaran alam pun sama. Jadi tidak perlu ‘fosil’ bunga sejuta tahun yang lalu. Masuk saja hutan Brunei. Terus boleh dapat kuntuman sama untuk faham keadaan purbakala.

Pokok yang melitupi bumi Brunei ini berkeluarga Dipterocarpacaea yang mempunyai 695 spesis diketahui. Salah satu spesis adalah Shorea faguetiana, yakni pokok Meranti Kuning yang mencapai ketinggian 101 meter di Sabah. Mujur pokok tersebut hidup di Pusat Pemuliharaan Lembah Danum. Silap-silap itu pun diangkut. Pada dasarnya, pokok dipterocarp sebegini memang dominan. Mereka mengeluarkan daun dan debunga (pollen) yang diguna saintis untuk mengenal pasti usia hutan. Dan paling membantu, pokok-pokok jenis ini meninggalkan fosil untuk dikaji manusia.

Tiga benda ini banyak membantu saintis. Kaji punya kaji, itu yang dapatan mereka melangkaui angka jutaan tahun. Selepas mengenal pasti usia ini, barulah mereka bertambah faham pasal persekitaran berpaya dan sebagainya. Kira mereka menggunakan usia hutan sebagai tanda aras; barulah mereka tembus bab-bab pembentukan geografi yang lain. Malah mengetahui pasal pokok dipterocarp turut membantu mereka faham tentang penjalaran lalang pula.

Kalau bukan kerana dasar penjagaan hutan Brunei, nescaya rahsia agung alam ini dibisukan habis. Malah saintis Penn State juga cakap, “Brunei ni kecil jer. Sama saiz dengan Delaware tetapi hutannya tujuh kali ganda lebih pelbagai berbanding Pennsylvania.” Dan kawasan kajian saintis Penn State sebenarnya sangat lembap, sekali gus menjadi habitat untuk banyak spesis berbeza seperti babi berjanggut, enggang badak, kera bekantan dan sebagainya.

Mudah kata, singkapan sejarah paleolitik membolehkan saintis tambah nilai pendidikan dan pemuliharaan. Sekarang kerajaan Brunei pasti takkan menyentuh hutan ini. Malah barangkali 100 tahun akan datang pun sama. Sementara itu di negara pasir berdengung, malaslah cakap.

Banyak ilmu menarik pasal alam kehidupan menanti korang dalam buku BIOLOGIA. Buku ni sekarang dah ada kat Shopee. Cepat beli kerana buku ni sangat laris di pasaran dan mudah licin! Link: https://bit.ly/biologiashopee


Apabila Korea Utara Cuba Mencabut Nyawa Presiden Korea Selatan

Pada 9 Oktober 1983, Presiden Korea Selatan ketika itu, Chun Doo-hwan mengadakan lawatan rasmi ke Burma (kini Myanmar). Lawatan tersebut bertujuan membina hubungan dengan negara-negara yang berkecuali dalam hal ehwal Semenanjung Korea seperti India dan Burma seperti dinasihatkan oleh Menteri Luarnya, Lee Beom-seok. Tanpa diketahui kedua-duanya, peristiwa ini bakal mengubah Korea Selatan dan Myanmar untuk selama-lamanya.

Bagi Doo-hwan, dekad 80-an dianggap mencabar buatnya. Benar, Korea Selatan menikmati kemakmuran ekonomi yang baik tetapi semakin ramai rakyat bangkit menentang penindasan yang digerakkan oleh kerajaan ketika itu. Malah, sebelum menjadi presiden pada tahun 80-an, Doo-hwan digelar Penye.mb.el.ih Gwangju kerana menghantar ten.te.ra untuk membu.n.uh ratusan aktivis pro-demokrasi Korea Selatan.

Sebulan sebelumnya, Seoul turut diselubungi dengan tragedi selepas pesawat penumpang Korea Air ditem.b.ak jatuh oleh sebuah jet pejuang Kesatuan Soviet yang mengor.ba.nkan ratusan penumpang. Bagaimanapun, Doo-hwan bernasib baik dari segi hubungan dengan Korea Utara, ia tidaklah sehangat hubungan tegang mereka dengan Moscow. Tanpa disedari beliau, Pyongyang pula melihat lawatan rasmi beliau sebagai satu peluang untuk mencetuskan re.vo.lusi di Semenanjung Korea.

Mengikut jadual lawatan Doo-hwan, antara tempat yang bakal disinggahi ialah makam bapa kemerdekaan Burma, Aung San. Bapa kepada pemimpin Myanmar yang sedang dalam tahanan, Aung San Suu Kyi itu dibu.n.uh oleh anggota separa ten.te.ra bersama enam lagi ahli kabinetnya pada tahun 1947. Kesemua yang terbu.n.uh kemudiannya dimakamkan di sebuah makam negara berhampiran Pagoda Shwedagon.

Antara yang tiba awal ialah pemimpin kanan kabinet dari kedua-dua belah negara. Tetapi Doo-hwan dan Presiden Burma, San Yu masih belum tiba di kawasan makam. Menteri Luar Chit Haling sudah memberitahu rakan-rakan kabinet beliau akan mengiringi presiden ke makam kabinet. Pada jam 10.25 pagi, sebuah kereta dengan bendera Korea Selatan tiba di kawasan makam. Serentak dengan itu, kekecohan meletus.

Tiba-tiba, le.tu.pan besar berlaku di kawasan makam yang menyaksikan 21 orang terbu.n.uh dan 46 lagi cedera. Antara yang terbu.n.uh termasuk Beom-seok, Timbalan Perdana Menteri Suh Sang-chul dan Duta Korea Selatan ke Burma, Lee Gye-cheol. Manakala Burma pula menangisi pemergian empat warganya termasuk tiga orang wartawan yang membuat liputan lawatan tersebut.

Tetapi ke mana perginya Doo-hwan? Kereta Presiden Korea Selatan itu lewat tiba di kawasan makam selang beberapa minit selepas le.tu.pan berlaku. Melihat situasi sebegitu rupa, pasukan keselamatan Korea Selatan segera berpatah balik. Dalam perjalanan, Doo-hwan tahu dalangnya bukan orang lain tetapi negara jiran mereka, Korea Utara.

Beberapa hari sebelum rombongan rasmi Seoul tiba di Rangoon (kini Yangon), tiga perisik Korea Utara tiba di Burma diketuai oleh Mejar Zin Bo. Mereka tiba dengan menyamar sebagai nelayan sebelum melaporkan diri ke Kedutaan Korea Utara. Di situ, mereka menerima bahan le.tu.pan berupa periuk api yang boleh dihidupkan dengan alat kawalan jauh. Ia kemudiannya dipasang di bumbung makam pada 7.00 pagi hari sama, beberapa jam sebelum pemimpin kedua-dua negara tiba untuk memberi penghormatan.

Sebaik mendengar tiupan begol yang menandakan kehadiran Doo-hwan, Zin Bo menghidupkan bahan le.tu.pan sekaligus menjadi pencetus tragedi berkenaan. Bagaimanapun, pasukan keselamatan Burma bernasib baik kerana selepas memeriksa tempat kejadian, hanya satu periuk api yang berjaya dile.tu.pkan. Jika tidak, skala kemu.sn.ahan makam dan bilangan kema.ti.an bakal menjadi lebih buruk.

Tiga orang perisik ini seharusnya melarikan diri ke pelabuhan dan menaiki bot laju menyusuri Sungai Rangoon. Bot tersebut akan membawa mereka ke sebuah kapal dagang di mana mereka akan kembali ke tanah air sebagai wira negara. Malangnya, pihak perisikan Korea Utara tiada niat untuk memenuhi janji yang dikatakan. Ini kerana mereka tahu misi sebegini selalunya berakhir dengan kegagalan dan tiada jaminan jalan keluar.

Zin Bo dikepung orang ramai di Tasik Pazundaung yang curiga dengan kelibatnya di kawasan berkenaan. Bimbang identiti dirinya sudah terbongkar, dia mele.tu.pkan dirinya dengan gr.en.ad dan membu.n.uh beberapa orang awam. Bagaimanapun, hasratnya tidak kesampaian apabila dia hanya mengalami kehilangan beberapa anggota badan termasuk mata sebelum ditem.ba.k ma.ti pihak berkuasa.

Nasib yang sama turut menimpa dua perisik lain iaitu Kapten Kim Jin-su dan Kapten Kang Min-cheol. Kedua-duanya dicurigai seorang pemilik bot selepas mereka memintanya membawa mereka ke Sungai Rangoon dan bersedia membayar khidmatnya dengan mata wang asing. Keanehan permintaan dua orang asing mendorongnya melaporkan perkara tersebut kepada pihak polis.

Jin-su dan Min-cheol diburu pihak berkuasa dengan kedua-duanya cuba membu.n.uh diri. Jin-su cuba mele.tu.pkan dirinya dengan gr.en.ad yang membu.n.uh seorang pegawai polis tetapi berjaya diberkas. Manakala Min-cheol pula berjaya membu.n.uh tiga orang ten.te.ra dengan sebutir gr.en.ad sebelum ditahan hidup-hidup oleh pihak ten.te.ra.

Selepas dirawat sehingga pulih di sebuah hospital tempatan, kedua-duanya dihadapkan ke mahkamah atas dakwaan kega.na.san. Jin-su memilih untuk berdiam diri sepanjang perbicaraan dan dikenakan hukuman gantung pada 1986. Bagi Min-cheol pula, dia memilih untuk mendedahkan misi mereka di Burma sebagai tukaran kepada hukuman pen.ja.ra seumur hidup.

Dalam keterangannya di mahkamah, misi mereka diatur oleh Jeneral Kim Chan-su dengan tujuan pembu.nu.han Doo-hwan bakal membuka jalan kepada re.vo.lusi di Korea Selatan. Bagaimanapun, perkara tersebut tidak berlaku dengan kedudukan Penye.mb.elih Gwangju menjadi semakin kukuh di luar negara termasuk sokongan Amerika Syarikat. Malah, AS juga secara rahsia mengatur khidmat pengangkutan pulang dan logistik untuk ahli rombongan Doo-hwan yang terbu.nu.h dalam peristiwa itu.

Burma yang berang dengan peranan Pyongyang memilih menggantung semua bentuk hubungan diplomatik dengan mereka. Hubungan tersebut hanya berjaya dipulihkan pada tahun 2007. Manakala China yang naik angin dengan tindakan Korea Utara memilih untuk tidak melayan sebarang bentuk pendekatan diplomatik yang ditimbulkan Pyongyang. Malah, Beijing menggunakan peluang ini untuk menambahbaik hubungan dengan Seoul.

Doo-hwan memilih menaikkan tahap amaran untuk angkatan ten.te.ra Korea Selatan dan tidak melakukan sebarang tindak balas, satu tindakan yang disifatkan sebagai aneh. Malah, hubungan kedua-dua negara jiran itu kembali pulih pada 1985 apabila ahli-ahli keluarga yang terpisah dari kedua-dua negara dibenarkan bertemu semula.

Bagaimanapun, Pyongyang masih tidak serik dengan apa yang berlaku dan mengulangi kembali peristiwa berda.r.ah Rangoon dengan insiden Korean Air 858. Pembaca boleh merujuk semula kisah tersebut menerusi pautan di bawah. Akibat insiden ini, Pyongyang disenaraikan sebagai negara penganjur kega.na.san oleh AS pada akhir tahun tersebut.

Tragedi Berda.r.ah Korean Air 858 – https://www.thepatriots.asia/tragedi-berdarah-korean-air-858/

Doo-hwan sedar dengan Sukan Olimpik 1988 bakal berlangsung tidak lama lagi, Seoul perlu menonjolkan imej baik di pentas dunia. Justeru, tidak hairanlah pengganti beliau, Roh Tae-woo berjanji menganjurkan pilihan raya yang adil dan bebas. Dengan pemilihan yang berlangsung pada 1988, ia membawa kepada proses demokrasi penuh di Seoul sekaligus menamatkan pemerintahan ten.te.ra di Korea Selatan.

Min-cheol menjadi penghuni Pen.ja.ra Insein selama 25 tahun sekaligus menjadikannya sebagai banduan paling lama dalam sejarah Myanmar. Pada akhir hayatnya, sekumpulan ahli parlimen Korea Selatan cuba membawanya pulang dan menawarkan peluang kehidupan baru di sebelah selatan Semenanjung Korea. Bagaimanapun, hasrat mereka tidak kesampaian apabila Min-cheol meninggal dunia akibat kanser pada 2008.

Makam Aung San dibina semula tetapi ditutup kepada orang awam pada tahun 1988. Ini berikutan Suu Kyi menjadi figura perjuangan pro-demokrasi di negara itu pada tahun berkenaan. Selepas dikenakan tahanan rumah, Burma atau Myanmar hari ini menjalani proses demokrasi yang kadangkala tergugat dengan insiden-insiden ga.n.as membabitkan pihak ten.te.ra. Makam tersebut dibuka semula kepada orang ramai pada 2011.

RUJUKAN:

Roblin, S. (2021). Insane: North Korea Tried To CENSORED South Korea’s President in 1983. National Interest.


Abdulmejid II : Khalifah Kontroversi Dan Ancaman Terhadap Kemalis

Pada 30 Mei 1868, Abdulmejid II dilahirkan di Istana Dolmabahçe atau Istana Beşiktaş, di Istanbul, ketika itu Sultan Abdülaziz dan isterinya, Hayranidil Kadın mendidik putera itu secara peribadi.

Sesuai dengan adat istiadat, Abdulmejid II dibesarkan di istana sehingga dia berusia 40 tahun. Pada 4 Julai 1918, sepupu beliau iaitu Mehmed VI yang ditabalkan menjadi Sultan yang dipilih pemberontak dan wakil barat bagi menggantikan Abdulhamid II yang terlalu lantang. Manakala Abdulmejid diangkat sebagai Putera Mahkota.

Apabila sepupunya pula diturunkan pada 1 November 1922, sistem Kesultanan telah dimansuhkan. Tetapi pada 19 November 1922, Abdulmejid II selaku Putera Mahkota dipilih sebagai Khalifah melalui undian oleh Dewan Negara Turki di Ankara.

Abdul Mejid kekal sebagai sebagai Putera Mahkota (Shahzade) dan adakalanya hanya dikenali sebagai Abdulmejid Effendi (Effendi adalah gelaran bagi golongan rakyat biasa, lebih kurang macam Tuan versi Turki) pada tahun 1918 menjelang tamatnya per4ng Dunia Pertama, sekaligus menjadi Ketua Dinasti Uthmaniyyah yang ke-37 tetapi dia tidak boleh secara rasmi membawa gelaran “Sultan”  kerana Kesultanan telah dibubarkan pada tahun yang sama oleh Mustafa Kemal Ataturk yang sedang bersedia untuk mengasaskan Republik Turki.

Walau bagaimana pun, Abdul Mejid terus mengekalkan gelaran “Khalifah”, sehingga Khalifah dihapuskan pada tahun 1924 bersama dengan berakhirnya dinasti Uthmaniyyah. Anak perempuannya, Puteri Durru Shehvar merupakan isteri kepada Putera Azam Jah. Azam Jah adalah anak sulung seorang nizam dari Negeri Hyderabad di India,.

Amir Osman Ali Khan Siddiqi Asif Jah VII yang dianggap oleh majalah Time Magazine sebagai orang terkaya di dunia dengan anggaran kekayaan US $ 2 bilion pada masa itu dan dikenali sebagai “Sekutu Setia Mahkota British” kerana sumbangan kewangannya terhadap usaha kempen per4ng untuk Empayar British. Perkara ini menjadikan pernikahan anak perempuan Abdul Mejid II agak ironi memandangkan Istanbul diduduki oleh pasukan British pada per4ng Dunia Pertama.

Seni Dan Kontroversi

Apa yang membuatkan Abdul Mejid menjadi istimewa adalah walaupun dia adalah Ketua Dinasti Imperial Ottoman, Jeneral Tentera Uthmaniyyah, dan Khalifah Islam, peranannya yang lebih penting adalah sebagai Pengerusi Persatuan Seniman Uthmaniyyah. Dia telah mewarisi bakatnya dalam seni melalui bapanya Sultan Abdulaziz yang merupakan seorang komposer muzik klasik.

Namun, memandangkan melukis manusia dalam bentuk rupa yang lengkap adalah dilarang oleh Islam, obsesi Khalifah tersebut sebagai salah seorang seniman Uthmaniyyah yang paling berpengaruh menjadikan beliau sebagai seorang Khalifah yang agak kontroversi.

Dua tahun yang lalu, karya lukisan yang didakwa sebagai karya asli Abdul Mejid II yang dipanggil “Women In The Courtyard (1899)” dijual dengan harga USD 800,000 dalam satu lelongan di Istanbul. Karya itu menimbulkan perdebatan di kalangan ilmuan kerana lukisan itu terdapat unsur-unsur bogel yang tidak selaras dengan ajaran Islam.

Dua lagi lukisan karya Abdul Mejid iaitu Beethoven In The Harem (1915) menggambarkan satu persembahan muzik moden dan Goethe In The Harem (1917) yang menggambarkan isteri Abdul Mejid, Sehsuvar Hanım sedang membaca Goethe’s Faust.

Karya-karya ini kali pertama dipamerkan pada tahun 1918  di Vienna dan dianggap sebagai buah tangan Abdul Mejid yang paling terkenal. Selain itu, di dalam karya “Beethoven In The Harem” di mana dikatakan wanita yang sedang bermain violin sebagai gambaran isterinya Sehsuvar Hanim, yang bermain piano sebagai Hatice atau Lady Ophelia, manakala anaknya Omer Farouk sebagai pemain cello dan dua lagi wanita dipercayai sebagai salah seorang darinya adalah isteri ketiga Abdulmejid II bernama Mehisti.

Abdulmejid II juga merupakan seorang yang gemar mengumpul rama-rama, satu aktiviti yang beliau lakukan selama 20 tahun terakhir hidupnya. Majalah kegemarannya adalah Revue des deux Mondes

Ancaman Terhadap Kemalis

Walaupun fungsi pemerintahan Khalifah telah dipisahkan dari semua perkara berkaitan pentadbiran kerajaan dan hal ehwal politik, Abdulmejid II sebagai seorang lelaki yang matang dan berilmu, terus menjadi satu simbol hidup yang mewakili Turki semasa kegemilangan pemerintahan Islam iaitu Daulah Uthmaniyyah.

Golongan pembela tradisi, konservatif, para jihadis di luar Turki dan penentang rejim Mustafa Kemal menunjukkan sokongan terbuka terhadap Abdulmejid II, adakalanya mereka melakukan demonstrasi jalanan di sekitar Istanbul bagi menuntut Khalifah diberikan kuasa sepenuhnya seperti Sultan.

Mustafa Kemal yang terkenal dengan sifat anti-Arab kerana pengkhianatan bangsa Arab masa lalu, ditambah dengan kecenderungannya untuk melihat bangsa Turki mampu maju setanding tamadun Eropah, bertekad untuk menghapuskan sebarang perkaitan bangsa Turki dengan agama Islam, kerana bagi nya, agama harus diasingkan dari pemerintahan jika mahu menjadi bangsa yang maju.

Mustafa Kemal mengisytiharkan secara rasmi penubuhan Republik Turki pada 29 Oktober 1923 dan pada 3 Mac 1924, Majlis Agung Kebangsaan Turki membubarkan sistem khilafah secara penuh.  Keesokan harinya Abdulmejid dan kaum kerabat dinasti Uthmaniyyah diusir keluar negeri.

Peristiwa bersejarah itu disusuli dengan beberapa tindakan keras kerajaan republik terhadap perkara yang berkaitan dengan Islam, antaranya ialah laungan azan dalam bahasa Arab digantikan dengan bahasa Turki, bacaan Al-Quran juga mesti dibaca dalam bahasa Turki, namun sebenarnya cerita tentang beliau mengharamkan pemakaian hijab dan fez itu tidak tepat secara keseluruhannya, ia adalah berikutan pilihan rakyat Turki sendiri yang dipengaruhi fesyen barat selepas Turki menyerap sekularism.

Tetapi tidak dinafikan beliau seorang perokok dan penagih alkohol yang teruk hingga menjadi punca penyakit dan kemat!annya, namun tidak pernah ada arahan khusus yang mengharamkan pemakaian hijab di Turki oleh Mustafa Kemal Ataturk. Hijab hanya diharamkan pemakaiannya di tempat awam selepas peristiwa cubaan rampasan kuasa pada tahun 1980.

Abdulmejid II telah meninggal dunia di kediaman nya di Boulevard Suchet, Paris, semasa hidup dalam buangan. Kemangkatannya berlaku secara kebetulan pada saat yang sama dengan peristiwa Pembebasan Paris dari pendudukan Jerman. Jenaz4hnya dikebumikan di Madinah, Arab Saudi atas arahan Raja Al-Saud.


Jom Kenali Masyarakat Cina Di Malaysia

Bahasa-bahasa yang digunakan oleh etnik Cina di Malaysia boleh dikategorikan kepada 2 kelompok besar, iaitu bahasa-bahasa dari wilayah Fujian dan dari wilayah Guangdong.

Dalam kumpulan bahasa dari wilayah Fujian, adalah bahasa-bahasa berikut:
1. Bahasa Hokkien
2. Bahasa Foochow
3. Bahasa Teochew

Manakala bahasa-bahasa dari wilayah Guangdong pula adalah:
1. Bahasa Kantonis
2. Bahasa Hakka

Terdapat perbezaan ketara antara kedua-dua kumpulan bahasa. Kumpulan-kumpulan bahasa wilayah Fujian lebih hampir antara satu sama lain. Manakala bahasa dari wilayah Guangdong mirip satu sama lain.

Bahasa yang dituturkan oleh Cina Hainan pula saya tak pasti sebab kurang pendedahan kepada bahasa Hainan.

Taburan bahasa-bahasa ini pula seperti berikut.

1. Hokkien – Utara Malaya, Perak, dan Johor serta di pantai timur. Di Sarawak, kawasan tumpuan di Kuching dan Sibu serta Miri. Sabah pun rasanya agak ramai. Kebanyakan mereka akan membawa nama-nama seperti Tan, Lim, Lee dan Wong.

2. Foochow – kawasan tumpuan di Taiping, Setiawan, Sepang, Sibu dan Sarikei. Kemasukan kumpulan ini paling berbeza daripada kumpulan etnik Cina lain kerana merupakan satu-satunya yang dibawa masuk kumpulan mubaligh Kristian Cina.

3. Teochew – taburan merata seluruh negara tanpa ada satu kawasan tumpuan.
4. Kantonis – berpusat di KL dan sebahagian di Perak. Walaupun bilangan mereka kurang daripada Hokkien, tapi disebabkan oleh taburan tinggi di KL dan drama bersiri dari Hong Kong, lebih dikenali oleh orang bukan Cina.

5. Hakka – etnik Cina paling berterabur di seluruh dunia. Dan boleh jadi yang paling suka perang. Pernah dikatakan di mana ada orang Hakka, mesti akan ada yang terlibat dalam perang.

Tiada wilayah asal, kerana golongan Hakka telah bermigrasi dari satu wilayah ke wilayah lain, termasuk ke Korea. Malahan, nama kumpulan (etnik mungkin kurang sesuai) ini yang juga disebut Khekh Ngin dalam bahasa Hakka, bermaksud tetamu.

Gelaran bangsa perang sebab sering berperang mempertahankan diri daripada penduduk tempatan.

Tetapi pada masa yang sama, kumpulan ini juga paling senang berasimilasi dengan kaum lain, memperlihatkan banyak perkahwinan campur dengan kaum lain.

Satu lagi trivia kumpulan Hakka adalah mereka antara kumpulan yang mengingkari perintah maharaja China dulu kala untuk membalut kaki. Disebabkan kaum lelaki ada kalanya keluar dari kampung untuk berperang dan menyerang kaum musuh, maka kaum wanita bercucuk tanam di kampung. Malahan, kaum wanita akan turut mengangkat senjata sekiranya diserang.

Sifat perang ini juga ketara dalam pembinaan rumah tradisional etnik Hakka yang berbentuk seperti silo, yang dipanggil tulou. Bangunan berbentuk bulat ini senang dipertahankan daripada serangan luar, termasuk oleh kaum wanitanya. Rupa bentuk bangunan tulou ini juga hampir mencetuskan perang nuklear antara AS dan China, apabila AS beranggapan bangunan-bangunan tersebut merupakan lokasi pelancar ICBM China. Hanya apabila Presiden AS Ronald Reagan melawat China dan menyuarakan kebimbangan AS atas pemilikan senjata nuklear China barulah persoalan itu terjawab. Dikatakan Mao Tse-Tung ketawa besar apabila mendengar kebimbangan delegasi AS.

Mandarin diperkenalkan oleh puak Manchuria yang menjajah China sebagai bahasa perhubungan. Bukan milik mana-mana etnik Cina. Tetapi bahasanya paling mirip dengan Bahasa Hakka.


Kesatuan Eropah Dan Tun Mahathir

To be fair, perjumpaan antara PH dengan duta-duta negara-negara Kesatuan Eropah (EU) tidaklah sampai “mengundang campur tangan asing”. Tapi ia juga bukan tanda sokongan pemimpin-pemimpin dunia terhadap PH seperti dalam mimpi para penyokong PH.

Apa yang berlaku ialah pemimpin PH minta EU mendesak PM agar membenarkan EU menghantar rombongan pemantau pilihanraya (“election monitors/observers”) untuk memantau PRU14 demi memastikan ia dijalankan secara bebas dan adil (“free and fair”).

Tengok hah level pemikiran Tun, memang tak sama dengan anda semua. Buat apa selama ni susah-susah turun jalan berdemonstrasi kena tembak gas demi “pilihanraya free and fair”, jumpa saja duta EU. Sebab tu lah anda bukan Tun.

Tapi PM juga yang akan call the shot. Kalau kerajaan tak isukan jemputan, EU pun tak boleh nak hantar pasukan pemantaunya.

Cuma, mengapa EU?

Negara kita sedang “berperang” dengan EU pasal larangan import EU ke atas minyak kelapa sawit, satu larangan yang bakal menjejas pendapatan ribuan pengusaha kelapa sawit di Malaysia dan Indonesia. Sekarang kita pula pergi beri “leeway” dan “leverage” kepada musuh.

Kalau anda ada sedikit pemahaman tentang geopolitik antarabangsa, anda akan tahu apa itu EU. Tun pun tahu what EU stands for. Dalam buku “Globalization and the New Realities” (2002), Tun sendiri menyifatkan EU sebagai satu projek penjajahan baru: “the European nations come together to continue their grip on international affairs, to impose its will on the rest of the world” (halaman 207).

Itulah EU menurut Tun. Tapi sekarang Tun mengundang jentera EU untuk menjejaki negara kita? Saya hanya mampu berharap ia sekadar cadangan dari ahli PH yang tak arif tentang hal ehwal antarabangsa.

EU bukan saja-saja nak mewujudkan pemantau pilihanraya. EU ada dia punya agenda untuk mencorakkan dunia menurut acuannya. EU promote demokrasi melalui pendekatan “regime change”, menghantar pemantau ke negara-negara yang mempunyai nilai strategik untuk memastikan keputusan memihak kepada mereka atau sekurang-kurangnya EU mempunyai hak bersuara. Negara-negara seperti Kosovo. Seperti negara-negara Afrika. Seperti Myanmar. Seperti Ukraine.

Campur tangan EU dalam politik Ukraine (peristiwa Euromaidan 2014) menyebabkan Ukraine berpecah ke kem pro-EU yang diketuai oleh Poroshenko-Tymoshenko dan kem pro-Russia yang diketuai oleh Yanukovych. Rusuhan, keganasan dan perang saudara meletus. Disebabkan pergolakan di Ukraine, pesawat MH 17 ditembak jatuh. Kesejahteraan rakyat Ukraine digadaikan gara-gara perebutan kuasa yang membuka ruang dimanipulasi kuasa-kuasa asing.

Saya tak ingat apa sumbernya, tapi setahu saya ada satu kisah di mana Muawiyah didampingi wakil Kerajaan Byzantine (Rum). Wakil Byzantine ingin menawarkan bantuan kepada Muawiyah dalam perangnya dengan Saidina Ali. Namun Muawiyah reject terus offer tersebut dan memberi amaran kepada Byzantine untuk tidak bercampur tangan dalam urusan umat. Walaupun ramai kata Muawiyah rakus dan tamakkan kuasa, tapi sekurang-kurangnya ada “bottom line”.

Jadi berpolitiklah macam mana pun, jangan sesekali melibatkan aktor negara asing. Bab-bab politik ni saya neutral, cuma saya tak mahu negara kita menjadi Ukraine yang seterusnya. Berhikmah dalam berpolitik, demi kebaikan bersama.


Tugu Paling Tinggi Di Dunia

Maaf cakap, bila penulis sekali imbas gambar di bawah ni, rasa macam disunting.

Jurugambar professional seperti Fabrice Fouillet pun akui, bila kali pertama lihat gambar-gambar berkaitan tugu tersebut, difikirnya hanyalah montaj sahaja.

Bila penulis buat kajian, rupa-rupanya tugu tersebut memang wujud.Tugu yang ada dalam gambar tersebut merupakan salah satu tugu yang tertinggi di dunia. Jadinya, gambar tersebut sahih, memang ada pun tugu ni di Sendai, Jepun.

Tugu ini diberi nama, Sendai Daikannon. Kannon merupakan nama Jepun bagi Avalokitesvara, yang sgt dihormati warga Jepun sejak di akhir abad ke-6.

Tugu ini siap dibina pada tahun 1991 dan ditabalkan sebagai tugu tertinggi di dunia pada ketika itu. Statusnya ini hanya mampu bertahan sehingga tahun 1993.

Tugu yang memiliki ketinggian 328 kaki ini, dibahagikan kepada 12 tingkat. Maksudnya, boleh masuklah dalam tugu tersebut? Ya, betul.

Terdapat rekaan seperti naga yang sedang membuka luas mulutnya pada kaki tugu tersebut, yang merupakan pintu masuknya.

Jika mahu masuk, bayaran sebanyak 500 yen dikenakan. Bagi masyarakat sana, nilai tersebut tidaklah ditafsirkan sebagai bayaran masuk tetapi sebagai caj untuk mendapatkan azimat yang disediakan.

Untuk sampai ke puncak tugu, terdapat 2 pilihan yang boleh diputuskan.
Pertama, gunakan lif yang disediakan pada aras 2 tugu tersebut ataupun menggunakan tangga yang mana, sambil-sambil tu bolehlah melihat hampir 108 buah tugu kecil Buddha yang ada disepanjang perjalanan kalian.

Apabila sampai di puncak, dapatlah kalian nikmati pemandangan seluas alam akan bandar Sendai di samping terdapat juga ruangan ibadat bagi penganut agama Buddha di aras paling atas tugu tersebut.

RUJUKAN:

Travel, T. (2020). Sendai Daikannon – One of the world’s top ten tallest statues | Tokyo Creative Travel. Retrieved 1 November 2020, from https://www.tokyocreative.com/…/20347-sendai-daikannon…

See the World’s Tallest Statues. (2020). Retrieved 1 November 2020, from https://time.com/3770772/see-the-worlds-tallest-statues/

Sendai Daikannon. (2020). Retrieved 1 November 2020, from https://www.atlasobscura.com/places/sendai-daikannon


Falsafah Ketupat

Sambutan Hari Raya Aidilfitri akan menjelang tidak lama lagi. Dan seperti biasa, kaum Hawa akan bersilat di dapur untuk menyediakan pelbagai hidangan enak untuk dinikmati para tetamu pada pagi raya. Salah satu hidangan tradisi di Kepulauan Nusantara pada hari raya ialah hidangan ketupat. Tetapi tahukah anda, hidangan ringkas ini mempunyai pelbagai falsafah di sebaliknya?

Jika diteliti dari segi perkataan, ketupat ini sebenarnya berasal dari perkataan Jawa iaitu ngaku lepat yang bermaksud mengakui kesalahan. Sementara di Filipina pula, ketupat dikenali sebagai puso, bugnoy, patupat dan tamu. Hidangan ini mula diperkenalkan apabila Islam berkembang di Pulau Jawa. Berdasarkan rekod masyarakat tempatan, hidangan ini diperkenalkan oleh salah seorang daripada Wali Songo atau Wali Sembilan iaitu Sunan Kalijaga atau Raden Mas Said.

Dalam teks kesusasteraan Melayu, ia amat istimewa di hati masyarakat dan diabadikan dalam beberapa karya seperti Hikayat Maharaja Marakarma. Dalam hikayat itu, putera Betara Karma Jaya disumpah menjadi ketupat. Sebelum kedatangan Islam, ia sebahagian daripada tradisi memuja Dewi Sri iaitu dewi pertanian dan kesuburan, pelindung kelahiran dan kehidupan, kekayaan dan kemakmuran. Dewi Sri merupakan dewi tertinggi yang pujaan masyarakat petani ketika itu terutama semasa pemerintahan kerajaan Majapahit dan Pajajaran. Selepas kedatangan Islam, ianya ditukar sebagai lambang kesyukuran kepada Tuhan.

Falsafah ketupat tidaklah berbeza mengikut lokasi kerana ia kembali berkait kepada satu iaitu menegur kesalahan atau membetulkan akhlak. Di Pulau Jawa, hidangan ini hanya dihidangkan pada hari ketujuh bulan Syawal. Ini kerana menjadi kelaziman mereka berpuasa sunat enam hari dari hari kedua hingga hari keeenam bulan mulia itu.

Tradisi tersebut dipanggil Bakda Cilik dan menjadi antara khazanah budaya masyarakat yang diperkenalkan Sunan Kalijaga. Masyarakat Jawa melihat ketupat simbol kepada penjagaan nafsu dan hati. Lihat perkataan janur atau jatining nur yang merujuk kepada daun kelapa dalam Bahasa Jawa. Janur atau jatining nur ini sebenarnya merujuk kepada hati nurani. Sementara beras yang diisi dalam ketupat itu sendiri merujuk kepada nafsu duniawi menurut budaya Jawa.

Pendek kata, ketupat sebenarnya satu nasihat kepada manusia untuk berusaha menjaga hati dari dicemari kehendak nafsu yang tidak bertepi. Keadaan hati boleh diterjemah dalam bentuk tindakan seseorang. Hati yang bersih akan menyerlahkan akhlak yang indah, dikasihi orang sekeliling dan diredhai Allah s.w.t.

Sementara hati yang keras dan hitam menterjemahkan kecenderungan kepada perbuatan noda dan sia-sia serta tidak dikasihi Tuhan dan orang sekelilingnya. Allah s.w.t berfirman dalam ayat 16, Surah Al-Hadid mafhumnya, “Belum sampaikah lagi masanya bagi orang-orang yang beriman, untuk khusyuk hati mereka mematuhi peringatan dan pengajaran Allah serta mematuhi kebenaran (Al-Quran) yang diturunkan (kepada mereka)? Dan janganlah pula mereka menjadi seperti orang-orang yang telah diberikan Kitab sebelum mereka, setelah orang-orang itu melalui masa yang lanjut maka hati mereka menjadi keras, dan banyak di antaranya orang-orang yang fasik – derhaka.”

Sementara anyamannya pula yang membuatkan ramai menggeleng kepala setiap kali hendak menganyam ketupat sebenarnya simbol kepada banyaknya kesalahan yang dilakukan manusia itu sendiri. Kesusahan yang dialami semasa menganyam merupakan pelbagai jenis kesilapan yang dilakukan tanpa mengira besar atau kecil, sengaja atau tidak sengaja. Bila ia dibuat secara sabar dan tekun, sesebuah ketupat yang dihasilkan sebenarnya menjadi sebuah karya seni, sekaligus menyerlahkan lagi unsur estetika dan falsafah di sebaliknya.

Bagi masyarakat Sunda pula, ketupat atau kupat turut bermaksud teguran bagi meluruskan kembali akhlak manusia. Dalam Bahasa Jawa, ia membawa definisi moral yang mendorong seseorang segera mengakui kesilapannya dan memohon maaf apabila berbuat salah. Dan ini membawa pada satu kaitan istimewa pada salah satu panggil Aidilfitri di Kepulauan Nusantara: lebaran. Lebaran, leburan, laburan atau luberan mempunyai maksud yang lebih mendalam.

Luberan lebih merujuk kepada sedekah sementara leburan merujuk kepada sedar akan taraf diri sendiri dan memohon maaf kepada insan yang lebih tinggi darjat sosialnya. Maka tidaklah mengejutkan Aidilfitri dianggap saat ‘mugi segeda lebur ing dinten menika’ atau memaafkan semua kesilapan lalu pada hari raya. Dan jika kita melihat konteks yang lebih meluas lebih-lebih lagi selepas melalui bulan Ramadan yang mulia, ia sebenarnya membawa kepada proses laburan atau proses penyucian semula diri.

Bangsaku, sungguh kita amat kaya dengan falsafah dalam perkara-perkara yang kita anggap remeh. Walau riang bergembira meraikan kemenangan pada hari mulia, hayatilah falsafah orang terdahulu agar kita jadi orang berguna untuk masa akan datang.

SUMBER


Basrah Dan Kufah: Dua Mazhab Utama Ilmu Nahu

Bahasa Arab merupakan bahasa Mukjizat kerana dengannyalah diturunkan wahyu al-Quran. Ulama mengkaji, menghurai dan menyusun disiplin bahasa Arab secara sistematik sehingga membentuk 13 cabang ilmu bagi mendalami bahasa Arab aras tinggi. Ilmu tersebut adalah Lughah (filologi), Nahu (grammatika), Sarf (morfologi), Badi’ (balaghah), Bayan (balaghah), Ma’ani (balaghah), Isytiqaq, Arudh, Qawafi, Qardhus Syi’ri, Khat, Insyak dan Mukhodarat.

Penulisan kali ini fokus kepada ilmu Nahu. Ilmu Nahu ini secara ringkasnya bermaksud ilmu tatabahasa Arab. Perbezaan mazhab sistem Nahu ini berkait rapat dengan Qiraat bacaan al-Quran dan juga menyebabkan berbezanya hukum Fiqh terbentuk. Perbezaan mazhab Fekah kadangkala juga adalah disebabkan perbezaan ulama dalam menggunakan sistem Nahu dalam memahami al-Quran dan Hadis.

Sumber penyusunan ilmu Nahu adalah al-Quran, al-Hadis, Syair Arab Jahiliyyah dan Mantiq. Terdapat 5 mazhab Nahu dalam sejarah peradaban Islam. Dua mazhab yang terawal adalah mazhab induk manakala tiga selebihnya adalah penerus legasi mazhab induk. 5 mazhab tersebut adalah :-1) BASRI (BASRAH)2) KUFI (KUFAH)3) Baghdadi (Baghdad)4) Andalusi (Andalusia)5) Misri (Mesir)

Dua mazhab induk tersebut iaitu Basrah dan Kufah menjadi kota tumpuan para ulama bagi membahas ilmu Nahu. Ini kerana kedudukan kota-kota tersebut yang amat strategik sebagai sebuah pusat ilmu. Kedua-dua kota ini terletak di Iraq yang dikelilingi oleh dua sungai yang masyhur iaitu Euphrates (Furat) dan Tigris (Dajlah). Ulama di kedua-dua kota ini menyusun teori dan kaedah-kaedah ilmu Nahu tersendiri.

BASRIBasrah terletak sekitar 545 km dari tenggara kota Baghdad. Basrah merupakan kota kedua terbesar di Iraq. Kota ini merupakan tempat permulaan berkembangnya ilmu Nahu. Para ulama Nahu aliran Basrah mengutamakan sumber aqal iaitu Mantiqi (logika) bagi membentuk mazhab Nahu Basri. Mereka menggunakan argumen akal dan falsafah bagi membentuk disiplin Nahu.

KUFIKufah terletak sekitar 170 km selatan kota Baghdad. Kufah sedikit lewat perkembangan ilmu Nahunya kerana ulama disana lebih fokus dalam bidang ilmu Islami lain seperti Qiraat, Tafsir, Hadis dan Fiqh. Kota ini lebih masyhur dalam bidang Syair. Para ulama Nahu aliran Kufah mengutamakan sumber deria iaitu Simaie (pendengaran) bagi membentuk mazhab Nahu Kufi. Mereka memerhatikan ucapan fasih kabilah Arab asli bagi membentuk disiplin Nahu.

TOKOH-TOKOH NAHWI (ULAMA NAHU)– Saiyidina Ali Karamullahu WajhaKetika pemerintahan Saiyidina Ali, beliau melihat percampuran antara orang Arab dan Ajam (non-Arab) telah menyebabkan kerosakan bahasa di merata-rata. Oleh itu, Saiyidina Ali mula menyusun kaedah asas bahasa Arab secara sistematik. Kemudian, beliau memanggil dan mengarahkan Abu al-Aswad ad-Duali untuk menyambung usaha mengkodifikasikan bahasa Arab. Beliau berkata, “انح هذا النحو; unhu hadzan nahwa! (ikutilah yang semisal ini)”. Dari ucapan Saiyidina Ali inilah munculnya istilah ‘Nahu’.

– Abu al-Aswad ad-DualiBeliau adalah dari Bani Kinanah yang dilahirkan pada zaman kerasulan Nabi Muhammad. Beliau pernah menjadi Qadhi di Basrah. Setelah mendapat perintah dari Saiyidina Ali, beliau bertambah semangat untuk mengembangkan disiplin ilmu Nahu apabila melihat anak perempuan beliau sendiri pernah tersalah sebut perkataan Arab sehingga merubah makna. Beliau juga orang yang bertanggungjawab dalam meletakkan titik-titik pada huruf Hijaiyyah dalam al-Quran.

– Khalil bin Ahmad al-FarahidiBeliau merupakan mahaguru kepada ramai ulama Nahu. Beliau merupakan ahli Sufi dan pakar Syair. Suatu ketika, ramai anak muridnya sudah tidak hadir ke majlisnya kerana mereka pergi belajar kepada Sibawayh pula yang juga merupakan anak muridnya yang paling cerdas. Sedih akan hal ini, al-Farahidi pergi membawa diri sambil berdoa agar beliau dikurniakan satu ilmu yang tidak dimiliki oleh orang lain. Ketika berseorangan, beliau terdengar desiran pantai, kicauan burung dan lain-lain bunyi alami yang mensyahdukan jiwa. Dari bunyi-bunyi itu, beliau mengodifikasikan irama-irama Syair lalu terbentuklah Ilmu Arudh yang belum pernah dilakukan oleh ulama lain.

– SibawayhSibawayh merupakan seorang yang berketurunan Parsi. Suatu hari, dalam pengajian Hadis, beliau telah ditegur oleh gurunya kerana tersalah faham dan salah sebut kalimah Arab dalam Hadis. Sejak itu, beliau berazam, “Aku tidak akan mempelajari ilmu apapun selagimana aku tidak menguasai bahasa Arab”. Oleh itu, beliau pergi ke wilayah Arab untuk mempelajari secara bersungguh-sungguh ilmu bahasa dari kabilah-kabilah asli yang fasih. Kini, sesiapa yang ingin mempelajari ilmu bahasa Arab aras tinggi (muntahi), pasti pengakhirannya akan mempelajari kitab karya Sibawayh. Orang kita kini baru belajar sedikit hadis tanpa belajar bahasa Arab asas, sudah memandai-mandai berfatwa hanya berdasarkan terjemahan Hadis.

– Ali bin Hamzah KisaieSuatu ketika, pemerintah Bani Abbasiyyah menjemput tokoh Nahu mazhab Kufah yang diketuai oleh al-Kisaie manakala mazhab Basrah diketuai oleh Sibawayh untuk berdebat. Ramai ulama Nahu turut serta dalam perdebatan itu antaranya al-Farra’. Sibawayh tidak pernah kalah berdebat walaupun dengan gurunya sendiri iaitu Khalil bin Ahmad al-Farahidi. Namun, apabila bertemu dengan al-Kisaie, Sibawayh pertama kali mengalami kekalahan. Ini kerana para hakim telah memberi kemenangan kepada al-Kisaie memandangkan al-Kisaie merupakan pegawai kanan Khalifah. Kecewa dengan campur tangan politik dalam hal ehwal keilmuan, Sibawayh membawa diri lalu meninggal dunia di usia 30-an, usia yang masih sangat muda.

– Al-ZamakhsyariBeliau merupakan mufasir (ahli Tafsir al-Quran). Bagi penuntut ilmu Tafsir yang ingin mempelajari kitab Tafsir aliran ar-Ra’yi, sudah pasti mereka akan mempelajari kitab Tafsir al-Kasyaf karya al-Zamakhsyari. Ini merupakan kitab aras tinggi (muntahi). Al-Zamakhsyari merupakan seorang pakar Nahu dan Bahasa Arab yang dengan ilmu tersebut beliau menafsirkan al-Quran dengan begitu mantap sekali. Beliau sebenarnya merupakan seorang penganut mazhab akidah Muktazilah. Walaupun begitu, karyanya tetap dipelajari oleh kaum Sunni seperti di al-Azhar dan lain-lain institusi pendidikan masyhur.


Cabaran Perdana Menteri Termuda Dalam Sejarah Finland

Sanna Marin (berumur 34 tahun) menarik tumpuan media antarabangsa apabila beliau bakal menjadi Perdana Menteri termuda dalam sejarah. Social Democrat merupakan salah satu daripada gabungan lima parti sayap kiri-tengah (centre-left) yang membentuk kerajaan telah menyingkirkan Antti Rinne atas desakan Centre Party dan sudah pun memilih Marin sebagai pengganti untuk menjawat Perdana Menteri.

Marin bakal memimpin kerajaan di usia yang sangat muda dibandingkan dengan Perdana Menteri New Zealand, Jacinda Adcern yang berusia 37 tahun ketika dilantik. Marin akan menyertai pemimpin dunia lain seperti Perdana Menteri New Zealand, Jacinda Ardern (39 tahun), pemimpin Korea Utara, Kim Jong Un (35 tahun) dan Perdana Menteri Ukraine, Oleksiy Honcharuk (35 tahun) yang hampir seusia dengannya.

Pada pilihanraya April lepas, Rinne berjaya menjadi pemimpin sayap kiri Finland pertama dalam 20 tahun selepas Social Democrat menjadi parti terbesar. Malangnya, beliau hilang kepercayaan daripada gabungan partinya sendiri atas desakan Centre Party dan isu servis pos milik Finland itu.

Apa yang menarik lagi, lima parti utama di Finland ni dipimpin oleh wanita – dan empat daripadanya berumur 30-an; Li Anderson (32 tahun) yang memimpin Left Alliance; Maria Ohisalo (34 tahun) memimpin Green League; Katri Kulmuni (32 tahun) memimpin Centre Party. Swedish People’s Party pula dipimpin oleh Anna-Maja Henriksson (55 tahun).

Perjalanan politik Marin bermula sejak menjadi ketua majlis bandar di Tampere pada umur 27 tahun. Sejak itu, Marin mengalami kebangkitan dalam arena politik Finland. Bekas Menteri Pengangkutan dan Komunikasi Finland ini bakal menjawat jawatan Perdana Menteri wanita Finland ketiga dalam sejarah republik tu.

Apa yang pasti, Marin bakal menggalas tugas yang sukar selepas ni. Rinne disingkirkan sebagai Perdana Menteri Finland akibat kegagalannya mengurus masalah servis pos milik negara tu. Kena ingat, para pekerja sudah melancarkan mogok selama dua minggu pada November lepas.

Perkhidmatan mel di Finland dah lama struggle untuk menaikkan semula keuntungan dan ‘volume’. Persekutuan Industri Perhutanan Finland akan mengunci selama enam hari sejak 12 Disember – untuk menutup kilang papan dan plywood – untuk memberi tekanan kesatuan pekerja sekiranya rundingan pembayaran dihentikan.

Tindakan mogok pekerja ni sebenarnya berkisarkan gaji dan masa bekerja. Kesatuan pekerja di Finland marah atas “competivity pact” – menaikkan masa bekerja sebanyak tiga hari tanpa kenaikan gaji dari 2016 – 2019. Rundingan ini dibuat pada 2015 di bawah kerajaan kanan-tengah lalu dengan objektif memulihkan ekonomi Finland daripada kemelesetan (recession), tetapi kerajaan kiri-tengah baharu ini mula memberi perhatian kepada masalah pekerja.

Pengeluaran daripada syarikat-syarikat terbesar di Finland akan dihentikan memandangkan Marin akan mengambil alih jawatan tu di tengah-tengah waktu mogok tiga hari tu. Tak cukup dengan itu, Reuters menyatakan Konfederasi Industri Finnish sudah menjangkakan kerugian berjumlah 500 juta Euro akibat serangan mogok ni. Besar nilai kerugian nih.

Tugas berat menanti Marin selepas memasuki pejabat Perdana Menteri nanti. Pulihkan semula kepercayaan sesama anggota parti itu sudah pasti kerana kabinet sudah hilang kepercayaan rakyat. Finns Party yang terkenal dengan polisi anti-imigran menjadikan parti tu paling popular di Finland. Ikut survey terbaru dari YLE – bila Social Democrat bersekutu dengan Centre Party, barulah mereka disokong dengan kelebihan 10 peratus. Nak atau tak, kepercayaan tu mustahak sesama parti.

Pemilihan Sanna Marin sebagai Perdana Menteri menggantikan Antti Rinne memang patut dipuji pun. Bekas Perdana Menteri Alexander Stubb pun puji jugak dengan mengatakan “Ia menunjukkan Finland sebuah negara moden dan progresif”. Pelantikan pemimpin muda memang pilihan bagus sebab mereka masih subur dengan idea-idea bernas untuk tambah baik sistem sedia ada sekarang nih.

Tapi sama ada perdana menteri termuda dalam sejarah ni berjaya melakukan perubahan yang baik untuk negara Scandinavia ni, hanya masa yang bakal menentukannya.

RUJUKAN:

1. Bianca Britton (2019), CNN, Finland’s Sanna Marin to become world’s youngest prime minister at 34, edition.cnn.com/2019/12/09/europe/finland-youngest-prime-minister-sanna-marin-intl-scli/index.html

2. Rosie Perper, Business Insider US (2019), Business Insider, Finland’s Sanna Marin will soon become the world’s youngest sitting prime minister, www.businessinsider.my/finland-sanna-marin-photos-worlds-youngest-sitting-prime-minister-2019-12/?r=US&IR=T

3. Tarmo Virki (2019), Reuters, Finland’s Social Democrat name Marin to be youngest ever prime minister, www.reuters.com/article/us-finland-government-pm/finlands-social-democrats-name-marin-to-be-youngest-ever-prime-minister-idUSKBN1YC0JO?feedType=RSS&feedName=worldNews&utm_source=feedburner&utm_medium=feed&utm_campaign=Feed%3A+Reuters%2FworldNews+%28Reuters+World+News%29

4. Reuters (2019), Postal led-strikes end in Finland, but more to follow, www.businessinsider.com/postal-led-strikes-end-in-finland-but-more-to-follow-2019-11?IR=T

Artikel dikirimkan oleh Al-Badru untuk The Patriots.


Awas Ancaman Terusan Kra

Ramai yang menyangka bahawa Singapura akan rugi besar jika Terusan Kra dibina di Thailand. Namun sebenarnya kita yang jauh lebih terancam berbanding Singapura sekiranya rancangan itu menjadi kenyataan. Berbeza dengan Singapura yang sudah pun memiliki infrastruktur sedia ada yang mantap dan beberapa ‘pelanggan tetap’ kerana kecanggihan dan kemampuan mereka, Malaysia sebaliknya mempunyai banyak projek gergasi yang masih dalam proses ‘permulaan’ dan ‘belum mantap’. Perhatikan projek-projek yang menelan hutang besar dan masih dalam proses permulaan berikut beserta infrastruktur sedia ada lain yang mungkin akan turut terjejas:

1. Di Pantai Barat, Port Klang Authority sedang dalam perancangan membina pelabuhan baharu bersaiz 25 kali ganda lebih besar daripada Pulau Sentosa di Singapura bernilai RM200 juta di Pulau Carey yang berhampiran dengan Pelabuhan Klang sedia ada.

2. Di Pantai Timur, Projek Laluan Rel Pantai Timur (ECRL) yang bernilai RM 55 Bilion baru dimulakan. Prospek projek ECRL yang diunjurkan bakal menjadi pilihan bagi mengangkut muatan dari pelabuhan Pantai Timur ke Pantai Barat ini akan menjadi suram dalam jangka masa panjang jika Terusan Kra dibina.

3. Demikian juga pembinaan tambahan New Deep Water Terminal (NDWT) di Pelabuhan Kuantan yang menyaksikan Guangxi Beibu Gulf China menguasai 40% pegangan dengan nilai sekitar RM8 bilion boleh terancam dalam jangka masa panjang.

4. Di Melaka, Pelabuhan Melaka Gateway bernilai RM43 bilion yang fokus kepada pelabuhan laut dalam dan terminal kruse yang sedang dalam pembinaan dengan pelaburan PowerChina Investment sebesar RM15 bilion.

5. Di Melaka juga terdapatnya pembinaan sebuah lagi pelabuhan iaitu Pelabuhan Antarabangsa Kuala Linggi bernilai RM12.5 bilion yang fokus kepada industri minyak dan gas.

6. Projek seperti ECRL dan projek-projek yang kini dalam proses pembinaan ini bakal berhadapan cabaran bagi mendatangkan pulangan pinjaman kredit (hutang) kepada China.

7. Kita juga perlu memulakan pembayaran kredit kepada China tujuh tahun selepas beberapa projek antara projek-projek ini dimulakan.

8. Pembinaan Terusan Kra jelas bukan sahaja bakal memberi impak ke atas projek infrastruktur yang sedang dibina di Malaysia, bahkan juga ke atas kepentingan strategik semasa negara seperti Pelabuhan Klang, Pelabuhan Kuantan, Pelabuhan Johor, dan Pelabuhan Tanjung Pelepas.

9. Pelabuhan Kuantan sedia ada terancam dengan pembinaan Terusan Kra di mana pada waktu ini hanya 0.1 juta TEUs (twenty-foot equivalent Units) pengoperasian berbanding kapasiti sebenarnya 0.6 juta TEUs.

10. Pelabuhan Klang yang kini merupakan pelabuhan utama negara juga menghampiri tahap maksimum dengan kadar pengoperasian sekitar 11.9 juta TEUs berbanding kapasitinya sebesar 16.6 juta TEUs. Jika Terusan Kra berjaya dibina dalam masa yang singkat, kemungkinan besar angka ini akan berkurangan hingga ke kadar yang minimum.

11. Pelabuhan Pulau Pinang di Utara tidak terkecuali akan menerima kesannya. Hubungan strategik dengan China dan Thailand menjadi pertaruhan. Pada April 2017 Pelabuhan Pulau Pinang sudah menandatangani memorandum bandar berkembar dengan Sanya City di Provinsi Hainan, China. Kerjasama pintar Pelabuhan Pulau Pinang dengan Pelabuhan Songkhla Thailand sudah pun menerima isyarat positif Perdana Menteri Thailand Jeneral Prayut Chan-o-cha. Dermaga Air Dalam ini bahkan diharapkan bakal menjadi pelabuhan pendaratan ikan tuna terbesar negara dengan potensi besar di Lautan Hindi yang boleh terus dieksport ke luar negara melalui Lapangan Terbang Antarabangsa Pulau Pinang.

12. Penganjuran Ekspo Maritim dan Aeoroangkasa Antarabangsa Langkawi (LIMA) setiap dua tahun sekali juga berisiko untuk terjejas jika Terusan Kra beroperasi dalam skala yang besar kelak.

13. Di Johor, projek pembangunan Iskandar turut berisiko. Iskandar Malaysia yang dianggap sebagai “projek pembangunan paling bercita-cita tinggi di dunia” oleh TIME menyasarkan tiga juta penduduk, 1.46 juta peluang pekerjaan, serta keluaran dalam negara kasar (KDNK) sebesar US$93.3 bilion menjelang tahun 2025. Penyambungan sistem MRT Singapura dengan RTS Johor Bahru pada 2019 sepatutnya melonjakkan potensi untuk mencapai sasaran asal. Namun pembinaan Terusan Kra yang bakal mengimpak hampir sebesar 30 peratus perdagangan berasaskan perkapalannya akan mengubah situasi.

14. Tidak dapat dinafikan, sekiranya Singapura terjejas akibat pembinaan Terusan Kra di Thailand, Johor selaku negeri jiran yang terdekat akan turut merasai impak negatif ekonomi Singapura ini dalam tempoh jangka panjang. Pihak Singapura mungkin akan mengurangkan pelaburan di Iskandar, di samping kemungkinan pengurangan minat warga Singapura terhadap hartanah Johor mahupun peluang pekerjaan buat warga Johor di sana.

15. Aliran perdagangan dan pelaburan Jepun dan Korea Selatan dari Asia Timur dengan aliran hidrokarbon dan perkapalan dari negara-negara Arab Timur Tengah serta India tidak lagi perlu bergantung pada Selat Melaka semata-mata.

16. Dari sudut ketenteraan pula, Terusan Kra yang dibantu modal China akan memberi Beijing kuasa untuk mengenakan sekatan aliran kapal dari Timur Tengah, India, Eropah, mahupun Afrika dari menuju ke Selat Melaka dan Asia Tenggara yang lain sekiranya konflik tercetus. Penguasaan China di Laut Andaman ini akan memberi tekanan kepada negara-negara Asia Tenggara yang mempunyai pertikaian di Laut China Selatan dan Kepulauan Spratly serta Paracels dengan China.

17. Malah dalam senario konflik yang lebih tegang, China boleh menggunakan Terusan Kra bagi mengaturgerak Tentera Laut Rakyat China dari Djibouti di Afrika dan dari Gwardar di Pakistan untuk terus ke Laut China Selatan dan Kepulauan Spratly tanpa perlu melalui Selat Melaka yang mungkin disekat Singapura sekutu Amerika Syarikat.

18. Demikian juga dari sudut kesan alam sekitar seperti banjir yang mungkin tercetus dalam tempoh pembinaan Terusan Kra ini yang bakal turut memberi kesan kepada wilayah Pantai Timur Malaysia.

19. Peluang kita untuk ‘mencegah’ projek pembinaan Terusan Kra ini ialah China. China bukan sahaja sudah pun terlibat dalam membangunkan projek pelabuhan seperti Pelabuhan Kuantan yang 40 peratus pegangannya dimiliki syarikat milik kerajaan China Beibu, serta Pelabuhan Melaka Gateway, tetapi juga projek Laluan Rel Pantai Timur (ECRL).

20. Dalam keadaan ini, China sudah pun mempunyai peluang bagi mengurangkan kebergantungannya dengan Singapura daripada laluan kapal perdagangan mereka melalui Pelabuhan Kuantan-ECRL-Pelabuhan Klang/Pelabuhan Melaka.

21. Malah, China turut bersungguh-sungguh untuk membida projek Kereta api Laju Kunming-Singapura yang mana antara laluan utamanya ialah Kuala Lumpur-Singapura. Maka, dalam keadaan ini China pastinya tidak ingin melihat laluan darat utama Asia ini ditangguhkan demi pembinaan terusan di Segenting Kra yang dilitupi pelbagai unsur ketidakpastian.

22. Demikian juga dari segi hartanah di mana syarikat Forrest City China melabur hampir RM105 bilion di Johor.

23. Kita juga sudah ‘mengikat’ China menerusi Taman Perindustrian Malaysia-China Kuantan (MCKIP) di Kuantan yang mengukuhkan keperluan China kepada ECRL serta penghubung Pelabuhan Kuantan-Pelabuhan Klang/Melaka.

24. Wilayah Ekonomi Pantai Timur (ECER) perlu dirangka agar tidak ketinggalan dalam menghadapi potensi pembinaan Terusan Kra kelak. Jeti Nelayan Pasir Puteh Kelantan dan Pelabuhan Kemaman Terengganu, di samping Pelabuhan Kuantan sedia ada perlu meningkatkan kerjasama pintar dengan Thailand.
25. Demikian juga Wilayah Ekonomi Koridor Utara (NCER) dengan potensi Pulau Langkawi dan Pulau Pinang di perairan manakala Perlis, Kedah, dan Perak di sempadan darat.

26. Satu lagi langkah strategik yang boleh kita lakukan adalah dengan turut serta melabur dalam projek pembinaan Terusan Kra ini sekali gus tidak ketinggalan dalam mendapatkan pulangan jangka panjang. Khazanah dan KWSP boleh mempertimbangkan idea ini dan tidak membiarkan dominasi China semata-mata di Terusan Kra.

27. Apa yang pasti, Terusan Kra sekiranya dibangunkan besar-besaran kelak bakal memberi impak negatif ke atas kepentingan nasional Malaysia. Maka wajib kita bersedia dengan perancangan yang strategik bagi menghadapi segala kemungkinannya.


Kenapa Orang Maya Letak Permata Pada Gigi?

Sebelum emas diletakkan pada gigi sebagai gigi palsu, orang Maya melakukan lebih daripada itu. Mereka meletakkan batu-batu berharga seperti jed, batu firus dan emas pada gigi bukan atas sebab kecantikan dan spiritual semata-mata. Sebaliknya, ia juga dapat mengekang isu kereputan gigi, mengurangkan bengkak dan jangkitan pada mulut.

Muncul sekitar 1000 SM, Tamadun Maya mula maju dan mencapai kegemilangannya sekitar 300 hingga 900 Masihi. Mendominasi tenggara Mexico dan negara-negara Amerika Tengah (Guatemala, Belize, Honduras dan El Salvador), ratusan negeri-negeri kota agraria bertanggungjawab menguruskan kota-kota upacaranya yang besar. Selain itu, orang Maya juga mampu membina infrastruktur hebat seperti kuil-piramid, balai cerap dan istana-istana besar buat pemerintahnya.

Ramai pengkaji arkeologi percaya pengubahsuaian gigi yang dibuat orang Maya dibuat atas sebab spiritual. Tetapi satu kajian yang diterbitkan dalam Journal of Archaeological Science mendedahkan kehebatan teknik pergigian tamadun itu sehingga dapat menjamin kesihatan gigi orang Maya.

Pasukan pengkaji menganalisis sampel gigi orang Maya yang diambil dari beberapa tapak di Guatemala, Honduras dan Belize. Pemerhatian mereka mendapati gigi-gigi ini bukan milik individu bertaraf bangsawan atau kerabat diraja Maya. Analisis pada tampalan gigi mendedahkan lebih 150 molekul organik dengan kebanyakan bahan terdiri daripada resin pokok. Bergantung kepada lokasi sampel gigi diambil dari Semenanjung Yucatan, resepi penampal hampir sama dengan sedikit variasi berbeza.

Antara bahan yang digunakan sebagai penampal gigi Maya ialah tar pokok pain yang mengandungi ciri anti-bakteria. Dua daripada lapan sampel gigi yang dianalisis mengandungi sclareolide, sejenis bahan tumbuhan yang mempunyai ciri anti-fungus dan anti-bakteria. Ia juga kerap digunakan dalam industri pembuatan minyak wangi kerana mempunyai bau yang nyaman.

Satu lagi bahan yang ditemui ialah minyak dari tumbuhan keluarga pudina. Ia juga banyak digunakan sebagai penampal gigi orang Maya. Minyak sebegini sentiasa digunakan sebagai penampal gigi kerana ia mengandungi ciri anti-keradangan.

Mungkin ada menganggap perkara ini sebagai satu perkara mengejutkan. Tetapi orang Maya sememangnya menitikberatkan soal kebersihan – jauh mengatasi aspek kebersihan orang Eropah pada Zaman Pertengahan, Renaissance dan Revolusi Perindustrian. Bukan satu rahsia orang Maya amat menjaga kebersihan gigi. Sekiranya ada gigi mereka menunjukkan tanda kereputan, gigi tersebut akan segera dicabut.

Dari segi spiritual, orang Maya melihat gigi mereka sebagai penghubung kepada dewa-dewi mereka. Justeru, bagi memastikan gigi mereka sentiasa bersih secara ritual, ia akan digilap, dikorek dan ditampal. Dan dalam sesetengah kes, batu-batu berharga turut diletakkan pada gigi sebagai cara menambah kecantikan gigi mereka.

Doktor-doktor gigi Maya akan menggunakan sebatang tiub kuprum nipis dan menggunakannya sebagai gerudi pada gigi. Proses penggerudian dibantu dengan serbuk kuartza yang dicampur dengan air yang berperanan sebagai ejen pelelas. Setelah berjaya menghasilkan lubang, batu-batu berharga pilihan pesakit akan diletakkan pada lubang sebelum ia ditampal. Kebiasaannya, ritual ini menandakan permulaan fasa dewasa bagi setiap orang Maya.

Bagi memperlihatkan kelebihan gigi permata orang Maya ini, kita hanya perlu membandingkan kadar kematian di England pada abad ke-16 dengan orang Maya. Selepas London Bills of Mortality diterbitkan pada abad berkenaan, salah satu punca utama kematian warga England ketika itu ialah gigi. Malah, gigi diletakkan sebagai lima punca utama kematian rakyat ketika itu. Ini sama sekali berbeza di Mexico dengan gigi bukan punca utama kematian warganya pada abad sama!

RUJUKAN

Cowie, A. (2022, 22 Mei). Ancient Maya Tooth Bling Was Also Good for Oral Hygiene!. Ancient-Origins.

Cassella, C. (2022, 23 Mei). Ancient Maya Practice of Gluing Gemstones Onto Teeth May Have Been For More Than Bling. Science Alert.


Betulkah Amerika Paling Banyak Membantu Palestin?

Pejam celik, 34 tahun sudah berlalu sejak Yasser Arafat membuat perisytiharan kemerdekaan. Namun Palestin masih lagi berfungsi bagaikan “negara dalam negara”, sekalipun diiktiraf 139 buah negara.

Status kemerdekaan hanyalah impian, belum lagi sebuah realiti. Jadi Palestin terpaksa memohon bantuan antarabangsa untuk melicinkan proses pentadbiran dan kerenah birokrasi.

Nasib dan hala tuju Palestin sebenarnya menjadi pergolakan antara Dunia Arab dan Dunia Barat. Amerika Syarikat sentiasa dilihat sebagai “abang besar” dalam perkara-perkara Timur Tengah.

Mana tidaknya – sebarang rundingan perdamaian dan kemerdekaan Palestin mesti kena ada Amerika Syarikat… daripada zaman Jimmy Carter (1977-1981) lagi.

Amerika Syarikat mengumum hasratnya untuk menubuhkan sebuah kerajaan dan masyarakat Palestin yang “selamat, bebas, demokratik dan stabil”.

Hasrat ini mesti tercapai melalui rundingan supaya segala konflik berakhir. Jadi objektif Amerika Syarikat sentiasa menghala ke arah Solusi Dua Negara.

Pihak Washington, D.C., lebih terlibat dalam pengurusan Palestin selepas tahun 1993. Semua tahu tahun keramat tersebut, iaitu apabila kerajaan Palestin menandatangani Perjanjian Oslo.

Sejak hari itu, kerajaan Amerika Syarikat sentiasa meluluskan dana bantuan untuk diguna kerajaan Palestin. Sehingga tahun 2021, sebanyak AS$7.6 bilion sudah dikirim – dana untuk membangunkan ekonomi dan mengukuhkan keselamatan (Department of State, 2021).

Jika ada lebihan, dana ini perlu dibelanja untuk tujuan kemanusiaan.

Tetapi ada pendapat mengatakan bahawa Amerika Syarikat paling banyak membantu Palestin. Sejauh manakah kebenaran ini? Takkan AS$7.6 bilion dikira “paling banyak”?

Realiti Di Sebalik Retorik

Sebenarnya bab “paling banyak” sukar untuk diulas secara adil. Ada dua sebab ketara di sebaliknya. Pertama sekali, kerajaan-kerajaan sedunia sudah tidak percaya pada kerajaan Palestin.

Pentadbiran Donald J. Trump memotong derma begitu ketara kerana kerajaan Palestin menyalurkan wang kepada “parti Gaza” (Tubbs, 2016). Kerajaan Australia siap berhenti terus atas logik sama.

Manakala negara-negara Arab pula mahu menyumbang terus kepada rakyat… tanpa menggunakan kerajaan Palestin. Mereka lebih suka berurusan dengan Agensi Bantuan dan Kerja Pertubuhan Bangsa-Bangsa Bersatu untuk Pelarian Palestin (UNRWA).

Dan jangan terkejut – Malaysia pun dikhabarkan begitu. Kerajaan kerajaan Palestin sendiri pernah berkata, “rakyat Malaysia perlu ambil peduli dan menyoal tentang saluran derma. Kerana Masjid al-Aqsa sudah bertahun tidak menerima dana (daripada Malaysia)” (Solhi, 2020).

Jadi kerajaan Palestin sendiri berdepan dengan krisis kepercayaan. Barat pandang serong kerana “parti Gaza” terlibat sekali. Timur pandang serong kerana mempertikaikan ketelusannya.

Statistik Menurut UNRWA

Tumpuan sekarang adalah UNRWA. Inilah institusi dipercayai kerajaan-kerajaan dunia. Banyak negara lebih yakin dengan proses pengauditan PBB, untuk dibandingkan dengan kerajaan Palestin.

Saluran derma diketahui untuk tujuan apa. Kalau tengok dari segi statistik, memang Amerika Syarikat mendominasi carta sepanjang pentadbiran Barack Obama.

Ambil contoh pada tahun 2011 dan 2016. Kedua-dua tahun ini memang Amerika Syarikat di tangga teratas.

UNRWA melaporkan derma Amerika Syarikat sebanyak AS$368.4 juta pada tahun 2016… jauh meninggalkan Arab Saudi, Jerman, United Kingdom dan Sweden. Setiap tahun UNRWA merangka belanjawan yang bergantung pada Amerika Syarikat.

UNRWA jatuh ke kancah krisis semasa pentadbiran Donald Trump. Mana tidaknya – Amerika Syarikat turun takhta selepas memotong AS$360 juta. Ini memang idea menantu Trump yang menjadi Penasihat Timur Tengah Presiden (Wong, 2018).

UNRWA boleh menghela nafas lega selepas Trump jatuh. Kerana pentadbiran Joe Biden berkomited untuk derma seperti zaman Obama dulu.

RUJUKAN:

Department of State. (2021, Jun 11). U.S. Relations with Palestinian Territories. State.gov.

Solhi, F. (2020, Februari 19). ‘No Malaysian donations ever reached us, except from MAIS.’ The New Straits Times.

Tubbs, A. (2016, September 28). Senators introduce Taylor Force Act to cut (ditapiskan) (ditapiskan) funding. KCBD.

Wong, E. (2018, Ogos 31). U.S. to end funding to U.N. agency that helps Palestinian refugees. The New York Times.


Plot Twist Baru Politik Trump

Setahun yang lepas (23 Januari 2017), Donald Trump mengejutkan dunia dengan menarik US keluar daripada perjanjian perdagangan Trans-Pasifik (TPPA), menjadi “plot twist” terbesar kepada so-called konspirasi geopolitik untuk “menjajah” ekonomi Malaysia dan 10 buah lagi negara Asia Pasifik.

Tahun ini, Trump sekali lagi buat plot twist dengan menghadirkan diri ke World Economic Forum (WEF) yang sedang berlangsung di Davos, Switzerland. WEF merupakan acara tahunan yang menghimpunkan para elit ekonomi dan politik tertip-top di dunia untuk membincangkan isu ekonomi dunia masa kini. Kapitalis-kapitalis besar seperti Bill Gates, George Soros dan Jack Ma bergesel bahu dengan Macron, Merkel, May, Modi dan lain-lain untuk membincangkan isu hangat seperti Revolusi Industri Keempat (“Fourth Industrial Revolution”).

Trump adalah satu-satunya Presiden US yang menghadiri WEF selain Bill Clinton (hadir tahun 2000). Orang tak hairan kalau Clinton hadir, tapi Trump adalah “misfit” bagi WEF: WEF adalah simbol agenda globalisasi dan ekonomi liberal, sedangkan Trump adalah lambang anti-globalisasi dan ekonomi proteksionis dan populis.

WEF adalah begitu simbolik sehingga Samuel Huntington pun menggunakan istilah “Davos Man” untuk merujuk pada golongan elit yang menyokong globalisasi. “Davos Man” ini membentuk satu “transnational capitalist class” (pinjam istilah Kees Van Der Pijl) untuk memajukan kepentingan kapitalis global. Istilah-istilah seperti “daya saing negara” (national competitiveness) dan “Revolusi Industri Keempat” semuanya berasal daripada WEF dan kemudian digunapakai oleh kerajaan-kerajaan dunia dalam dasar mereka.

Trump pula bukan seorang pendukung globalisasi. Kapitalis ini ada banyak jenis: Davos Man adalah kapitalis global (“global capitalist”) yang percaya bahawa perdagangan bebas tanpa sempadan adalah sistem terbaik, manakala Trump adalah seorang “nationalist-populist” yang percaya perlindungan industri tempatan dan kempen membeli barangan buatan Amerika akan mencipta lebih banyak peluang pekerjaan kepada rakyat Amerika dan “Make America Great Again”.

Janji-janji Trump untuk menarik US keluar daripada TPPA, keluar daripada Perjanjian Perdagangan Bebas Amerika Utara (NAFTA), keluar daripada Pertubuhan Perdagangan Dunia (WTO) dan mengenakan tarif ke atas barangan import daripada China sememangnya menarik hati golongan kelas pekerja dan kelas menengah dan menjadi antara sebab Trump memenangi pilihanraya 2016.

Tapi dasar Trump dikritik sebagai anti-globalisasi. WEF menjadi medan mengutuk Trump. Tema WEF tahun 2017 ialah “Responsive and Responsible Leadership”, menggambarkan keresahan Davos Man tentang keengganan US untuk menjadi pemimpin tata-dunia liberal (“liberal international order”). Tema tahun ini, “Creating a Shared Future in a Fractured World” menunjukkan tanggapan Davos Man terhadap dunia yang semakin berpecah belah (“fractured”) akibat kepresidenan Trump.

Jadi kenapa Trump nak pergi ke Davos?

Kemungkinan #1: Trump nak menjaja kehebatan dasar proteksionisnya. Trump nak tunjuk prestasi pasaran saham dan jumlah pekerjaan baru di US sebagai bukti “America is Great Again”. Jadi Trump nak “steal the show” dan ajak para globalis di Davos untuk menyertainya dalam menentang arus globalisasi dan melabur di Amerika.

Kemungkinan #2: Trump nak berbaik (“reconcile”) dengan Davos Man. Se-nasionalis atau se-populis macam mana pun, Trump tetap seorang kapitalis. Dia melihat cara terbaik untuk merangsang ekonomi adalah melalui “trickle down”: memperkayakan kapitalis di atas dahulu, maka mereka akan membayar gaji lebih mahal kepada pekerja. Ini menyebabkan Trump bergaduh dengan ketua strategisnya Steve Bannon yang menganut fahaman populisme sejati.

Trump mahu memotong cukai bagi syarikat-syarikat dan individu-individu terkaya, sementara Bannon nak menaikkan cukai untuk mensubsidi kelas menengah. Selepas Bannon dipecat pada Ogos 2017, Trump meluluskan akta pemotongan cukai pada Disember 2017 yang membuat Trump semakin popular di kalangan kapitalis dan otai-otai (“Establishment”) Parti Republikan yang sentiasa menyokong dasar cukai rendah. Keyakinan perniagaan syarikat US dikatakan berada di tahap tertinggi sejak krisis ekonomi 2008. Trump memerlukan sokongan otai-otai Republikan untuk memerintah secara berkesan. Tanpa beban Bannon yang “anti-establishment” dan “firebrand”, mungkin Trump boleh buat banyak U-turn dalam dasarnya.

Kemungkinan #3: Trump nak memastikan US masih relevan di pentas dunia. Tahun lepas Xi Jinping, presiden China membuat ucaptama di WEF, takkan tahun ni US tak buat apa-apa duduk makan kuaci. Kalau Trump mampu fikir macam ini, ini menunjukkan Trump adalah seorang yang boleh berfikir menurut logik geopolitik.

Kita tunggu apa yang Trump cakap dalam ucapan penutup WEF yang dijadualkan pada Jumaat ini.